Do spoločných odoborov chce vstúpiť aj Nový odborový zväz polície

Odbory chcú presadiť lepšie podmienky výkonu služby slovenských policajtov.

BRATISLAVA. Do Spoločných odborov Slovenska chce vstúpiť aj Nový odborový zväz polície (NOZP). Do rokovaní o spojení pristúpil v snahe presadiť lepšie podmienky výkonu služby slovenských policajtov. "Spoločnými silami dokážeme presadiť viac a policajti si lepšie podmienky za svoju službu, pri ktorej neraz riskujú svoj život a zdravie za druhých, zaslúžia," uviedol predseda NOZP Vojtech Klučarovský. O spojení sa v Spoločných odboroch Slovenska v súčasnosti rokujú Moderné odbory Volkswagen a Odborové združenie sestier a pôrodných asistentiek. Tie k rokovaniam prizvali aj ďalšie odborové organizácie. Cieľom je vytvoriť samostatné, nezávislé a profesionálne združenie odborových zväzov a organizácií, ktoré bude presadzovať zlepšenie podmienok pre všetkých zamestnancov. "Na Slovensku vzniká nová vlna aktívnych odborových organizácií, ktorú vnímam ako reakciu na dlhodobú stagnáciu a nečinnosť tradičných odborov. Ako predseda najväčšej odborovej organizácie na Slovensku sa stretávam s hlbokou nedôverou ľudí v systém ochrany zamestnancov vo všetkých oblastiach priemyslu, obchodu a služieb," skonštatoval predseda organizácie Moderné odbory Volkswagen Zoroslav Smolinský. Na rokovaní zakladajúcich členov Spoločných odborov Slovenska majú byť sfinalizované základné dokumenty organizácie. Tie sú nevyhnutné pre zadefinovanie podmienok spolupráce a činnosti tejto organizácie. Na jej prvom zasadnutí budú následne zvolení zástupcovia do jednotlivých orgánov. Členmi Spoločných odborov Slovenska sa môžu stať všetky samostatné a demokratické odborové organizácie a odborové zväzy. Nezávislé majú byť od politických strán a hnutí, štátnych orgánov, orgánov verejnej moci a zamestnávateľských subjektov. Logo symbolizuje reťaz dvoch spojených ohniviek, ktoré majú predstavovať základné hodnoty organizácie a jej členov, teda profesionalitu, spoluprácu, silu a akcieschopnosť.


Kritizoval ho i obdivoval. Tiňkov sa rozlúčil so Saganom

Ambície šéfa a profesionálne zázemie pomohli Petrovi Saganovi posunúť sa v cyklistike na vyšší level.

BRATISLAVA. Je excentrický, nevyspytateľný, otvorený, no i veľmi vášnivý. Je rád stredobodom pozornosti. Ak ju nemá, tak ju na seba strhne. Oleg Tiňkov po štyroch rokoch končí v cyklistike, z nich dva roky bol majiteľom tímu, ktorý niesol názov jeho banky. Na rozlúčkovej večeri s jazdcami sa poďakoval okrem svojej manželky aj Petrovi Saganovi. „Stal sa najlepším cyklistom roka 2016. Som naňho hrdý,“ vravel. Ruský magnát mal pre neho slabosť a veľmi si ho obľúbil aj pre bezprostrednosť a priateľskú povahu. „Je to najsilnejší jazdec celej Tour de France,“ vravel s istotou aj tento rok po skončení Tour. Na začiatku to však tak idylicky nevyzeralo. Sagan prišiel do nového tímu ako vychádzajúca hviezda. Mal za sebou takmer sto triumfov, lenže na najprestížnejších pretekoch mu prvá priečka neraz unikla. Aj ruský boháč bol najskôr rozčarovaný a sklamaný. Loading
 ... „Rovnakú chybu by som už neurobil. Ale som v tomto biznise krátko. Chyby si však viem priznať a pracovať na nich,“ vravel vlani po jarných klasikách pre cyclingnews. „Nemal som mu dať taký vysoký plat a určite to už v budúcnosti neurobím.“ Tiňkov je veľmi ambiciózny muž. Berie len víťazstvá. Druhé miesta ho nezaujímajú. Na  svojich jazdcov bol vždy prísny a dokázal ich kritizovať aj za druhé miesto. Od Sagana v prvom roku čakal víťazstvo na jednej z veľkých klasík. Keď to nevyšlo, bol rozčarovaný a zdalo sa mu, že slovenského šampióna prepláca. Keď urobil z neho jedného z najlepšie platených cyklistov sveta, veril, že mu to automaticky prinesie veľké víťazstvá. Túžil po triumfe na jednej z dvojice klasík Miláno – San Remo alebo Okolo Flámska. Nestalo sa a otvorene Sagana kritizoval. Sagan to niesol ťažko a svojmu šéfovi chcel dokázať, že sa mýli. „Oleg mal vyššie očakávania, ale to platí aj o mne. Možno sa tak javím, ale nie som človek, ktorému je všetko úplne jedno. V cyklistike neplatí, že je tam len Sagan a on automaticky zvíťazí. Nie je to také prosté, ako si ľudia pred televízorom myslia,“ hovoril vlani po klasikách. „Pri Olegovi sa niektoré veci možno zdajú navonok nelogické, ale on má vždy nejakú myšlienku. Vie, čo robí.“ Aj Tiňkov si je istý, že adekvátnou kritikou posunul Sagana k lepším výkonom. Veď hneď najbližší štart premenil Žilinčan na víťazstvo. Nikto však nečakal, že vyhrá osemetapové preteky Okolo Kalifornie. To bol veľký šok. „A potom odjazdil fantastickú Tour. Moje slová  zabrali. Je to úplne prosté,“ tešil sa Tiňkov Práve Sagan mu za dva roky priniesol najviac radosti a Tiňkov vychvaľoval jeho schopnosti.  Po víťazstvách sa s ním pravidelne fotil. Loading
 ... „Neviem, prečo to vyzerá, že som s Peťom mal zlý vzťah. Kritizoval som ho len raz. A vtedy sme si my dvaja spoločne sadli a hodinu sme o tom hovorili. Odvtedy sme nemali žiadne spory,“ povedal pre cyclingnews Tiňkov.  Za jeho vzostupom je určite aj väčšia profesionalita v tíme, práca trénerov i športových riaditeľov. Zázemie tímu, ktorý mal druhý najvyšší rozpočet vo WorldTour, mu poskytlo oveľa lepšie možnosti na rozvoj schopností. Športoví riaditelia tímu vedeli pripraviť lepšiu taktiku. Sagan sa posunul na vyššiu úroveň, hoci navonok sa nič nezmenilo. Neraz išlo len o detaily. Napríklad v Tinkoffe Saganovi okresali sezónu, aby sa mohol viac sústrediť na skutočne dôležité súťaže. Kým v Cannondale mal za rok aj 91 súťažných dní, tento rok odjazdil v Tinkoffe 72. To je výrazný rozdiel.  Navyše pridal v príprave. V zime na sebe drel. Drepy s činkami nerobil na zemi, ale stojac na fitlopte. V Belgicku absolvoval špeciálny tréningový program na posilnenie stabilizačných svalov. V posilňovni si poriadne pridával a cvičil aj doma. „Chcel by som vyhrať nejakú klasiku, olympijské hry, zelený dres na Tour de France, majstrovstvá sveta. Vlastne chcem vyhrať všetko,“ vravel, prečo tak na sebe pracuje. Za dva roky, odkedy jazdil vo farbách ruského magnáta, vybojoval 23 víťazstiev. Najcennejšími boli etapové triumfy na Tour de France, tohtoročné víťazstvo na Okolo Flámska a vlaňajší triumf na majstrovstvách sveta. V Tinkoffe dokonca každý tretí štart premenil na pódiové umiestnenie. Vzrástla aj jeho popularita. Stal sa z neho ešte väčší zabávač. Uvoľnil sa po tom, čo získal väčšiu istotu na pretekoch. Do cyklistiky vniesol svojský štýl. Zabáva nielen fanúšikov, ale žarty robí aj v pelotóne.  „Je radosť sa naňho pozerať. Vidím sa v ňom v mnohých ohľadoch. Ostáva pevne na zemi, nenechá sa uniesť emóciami a skvele ovláda bicykel  Má silu aj talent,“ uznal aj slávny Eddy Merckx.  Tento text ste mohli čítať vďaka tomu, že platíte za obsah. Vážime si to.


Orbán má najmenšiu vládu v EÚ, ktorá má byť budúcnosťou Európy

BUDAPEŠŤ. Maďarský prezident János Áder v piatok v Budapešti vymenoval ministrov štvrtej vlády premiéra Viktora Orbána. Podľa agentúry MTI tak vznikol nový kabinet, ktorého členovia následne zložia prísahu v parlamente. Hlava štátu slávnostne odovzdala poverovacie listiny 13 ministrom v Sándorovom paláci. Poverenie si prevzali ministerka bez kresla pre hospodárenie s národným majetkom Andrea Bártfaiová-Magerová, minister obrany Tibor Benkő, minister riadiaci úrad vlády Gergely Gulyás, minister rezortu ľudských zdrojov Miklós Kásler, minister pre agrárny rezort István Nagy a minister pre inováciu a vysoké školstvo László Palkovics. Ďalšími členmi kabinetu sa stali minister vnútra Sándor Pintér, minister riadiaci kabinet predsedu vlády Antal Rogán, minister bez kresla a vicepremiér zodpovedný za národnú politiku, cirkevné záležitosti a národnosti Zsolt Semjén, minister bez kresla pre rozšírenie atómovej elektrárne v Paksi János Süli, minister zahraničných vecí a vonkajších ekonomických vzťahov Péter Szijjártó, minister spravodlivosti László Trócsányi a minister financií Mihály Varga. Nová vláda sa podľa Orbána sústredí na bezpečnosť a kresťanskú demokraciu. Spolu s ním bude mať 14 členov; siedmi ministri budú odborníci, ktorí prišli z komerčnej sféry, zvyšní sú z politického prostredia. Pre ministrov novej maďarskej vlády je prioritou Maďarsko, avšak svojou prácou sa budú snažiť obohatiť aj Európu. Povedal to Viktor Orbán, keď predstavoval v parlamente v Budapešti ministrov svojej štvrtej vlády. Požiadal pritom členov svojho kabinetu, aby sa usilovali o dobré vzťahy s Európou, informovala agentúra MTI. Orbán vyjadril presvedčenie, že hospodárske ťažisko Európy sa postupne presúva na východ. "V roku 1990 bola Európa našou budúcnosťou, dnes sme my budúcnosťou Európy," dodal Orbán. Maďarsko a krajiny strednej Európy sú podľa neho najrýchlejšie sa rozvíjajúcimi regiónmi v rámci Európskej únie. Premiér tiež uviedol, že pri riadení krajiny treba uplatňovať dlhodobú perspektívu. Hovoril pritom o ucelenom vývoji Maďarska, od roku 2010, keď sa ujal moci, až do roku 2030. Orbán, ktorého parlament znovuzvolil za predsedu vlády 10. mája, je premiérom nepretržite od roku 2010. Vtedy sa po víťazstve svojej strany Fidesz dostal k moci po druhý raz. Predtým už viedol vládu v rokoch 1998-2002. Ministri štvrtej Orbánovej vlády po skončení jeho prejavu zložili prísahu pred historickými maďarskými vlajkami. Minister riadiaci úrad vlády Gergely Gulyás v súvislosti s novým kabinetom v uplynulých dňoch zdôraznil, že maďarská vláda s desiatimi ministerstvami je najmenšou vládou v EÚ. Ministri nebudú slúžiť krajine, ale Orbánovi. Vyhlásila to po prísahe ministrov podpredsedníčka parlamentnej frakcie opozičnej Demokratickej koalície (DK) Ágnes Vadaiová. Podľa agentúry MTI politička povedala, že členovia frakcie DK sa z uvedeného dôvodu nezúčastnili aktu prísahy v zákonodarnom zbore. Pripomenula, že poslanci DK pri vypočúvaní a schvaľovaní ministerských kandidátov v príslušných parlamentných výboroch hlasovali proti.


Procházka rozhodol o výhre majstrovskej Plzne, gól strelil aj Guba

Fortuna liga

Česká liga

Premier League

Bundesliga

La Liga

Serie A

Ligue 1

PRAHA. Futbalisti Viktorie Plzeň zvíťazili v sobotňajšom domácom stretnutí 23. kola najvyššej českej súťaže nad FK Jablonec 1:0. O triumfe úradujúceho majstra rozhodol v 22. minúte slovenský stredopoliar Roman Procházka. Gólovo sa v sobotu presadil aj iný Slovák, Dávid Guba v drese Karvinej vyrovnal na ihrisku 1. FK Příbram na priebežných 1:1. Jeho zásah však body nepriniesol, hostia prehrali 1:2. Sparta Praha zdolala domáci Liberec 1:0. Hosťom chýbal slovenský obranca Lukáš Štetina, ktorý si odpykával trest za vylúčenie v predchádzajúcom ligovom zápase. Liberec mohol vyrovnať v závere duelu, ale Libor Kozák nepremenil pokutový kop. Česká futbalová liga - 23. kolo: Góly: 41. a 90.+1 Kalvach, 36. Záhradníček, 86. Nešpor /Ján Ďurica a Róbert Kovaľ odohrali celý zápas, Ďurica v 82. minúte videl žltú, Matúš Hruška sedel na lavičke náhradníkov - Juraj Chvátal a Milan Lalkovič sedeli na lavičke náhradníkov/ Góly: 22. PROCHÁZKA /Roman Procházaka a Patik Hrošovský odohrali celý duel, Procházka v 10. minúte videl žltú kartu a v 22. minúte dal gól, Marek Bakoš hral od 54. minúty, Erik Pačinda nastúpil v 60. minúte - Jakub Považanec odohral celý zápas a v 87. minúte videl žltú kartu, Andrej Fábry sedel na lavičke náhradníkov/ Góly: 1. Matoušek, 86. Voltr - 79. GUBA /Michal Faško, Martin Bukata a Ján Krivák odohrali celý zápas, Dávid Guba nastúpil v 59. minúte a v 79. minúte dal gól, Tomáš Záhumenský (všetci Karviná) sedel na lavičke náhradníkov/ Góly: 49. Zajíc - 77. Přikryl ČK: 73. Tatajev (M. Boleslav) po druhej ŽK /Filip Hološko hral od 80. minúty, Patrik Šimko (obaja Slovácko) sedel na lavičke náhradníkov/ Góly: 56. Costa /Martin Koscelník hral od 40. minúty, Filip Oršula (obaja Liberec) sedel na lavičke náhradníkov/


Toyota zaznamenala strmý pokles zisku

Prevádzkový zisk najväčšej japonskej automobilky za tri mesiace do konca decembra klesol o takmer 40 percent.

TOKIO. Japonská automobilka Toyota zaznamenala v uplynulom 3. kvartáli finančného roka 2016/17 strmý pokles zisku. Dôvodom bol silný jen, ktorý znížil jej príjmy zo zahraničia, a slabší odbyt v Severnej Amerike. Prevádzkový zisk najväčšej japonskej automobilky za tri mesiace do konca decembra 2016 klesol o 39,3 % na 438,5 miliardy JPY (3,61 miliardy eur). Čistý zisk Toyoty sa v 3. kvartáli znížil o 22,5 % na 486,5 miliardy JPY zo 627,97 miliardy JPY a jej tržby klesli o 3,5 % na 7,08 bilióna JPY. Tržby automobilky v Severnej Amerike, ktorá je jej najväčším trhom, sa v sledovanom období znížili o 5,1 % na 2,71 bilióna JPY a v Ázii klesli o 7,3 % na 1,26 bilióna JPY. Automobilka napriek tomu zvýšila svoj odhad prevádzkového zisku za celý finančný rok, ktorý sa končí 31. marca 2017, na 1,85 bilióna JPY z pôvodných 1,7 bilióna JPY po nedávnom oslabení jenu voči väčšine hlavných svetových mien. A revidovala smerom nahor aj svoju prognózu čistého zisku za celý rok na 1,7 bilióna JPY (z 1,55 bilióna JPY) a celoročných tržieb na 26,5 bilióna JPY (z 26 biliónov JPY).


Hrnko: Zlyhanie operátora linky 158 nie je zlyhaním systému

Mimoriadne zasadnutie iniciovali opoziční poslanci na čele s Richardom Vašečkom.

BRATISLAVA. Zlyhanie operátora linky 158, ktorý nedávno neadekvátne vyhodnotil telefonické oznámenie od zneužitej maloletej školáčky, nie je zlyhaním systému. V piatok to uviedol predseda Výboru Národnej rady SR pre obranu a bezpečnosť Anton Hrnko (SNS). Keďže opozícia požiadala podpismi o mimoriadne zasadnutie tohto orgánu, kauza sa bude v parlamente riešiť už v utorok (16. 5.). Hrnko však z konania výboru nadšený nie je. "Nie som príliš šťastný, že sa to robí. Zlyhala konkrétna osoba, a to sa okamžite riešilo. Ak chceli poslanci vedieť podrobnosti, mohli si ich vyžiadať," povedal Hrnko. Termín mimoriadneho výboru konzultoval s ministrom vnútra Robertom Kaliňákom (Smer), preto si myslí, že na zasadnutie výboru príde. Mimoriadne zasadnutie iniciovali svojimi podpismi opoziční poslanci na čele s Richardom Vašečkom (OĽaNO-NOVA). "Budeme žiadať ministra vnútra Kaliňáka a prezidenta Policajného zboru Tibora Gašpara o informácie o vyvodení dôsledkov voči tomuto operátorovi, a tiež žiadame doplniť informácie aj o prijatých opatreniach, aby sa takéto zlyhanie už neopakovalo," uviedol dnes Vašečka.


Nový výskum otvára cestu k veľkovýrobe umelej krvi

Biotechnológia nesmrteľných kmeňových buniek by mohla zachrániť život pacientom so zriedkavým typom krvi.

BRATISLAVA. Vedci urobili významný pokrok v masovej výrobe červených krviniek. Priemyselná biotechnologická výroba by tak mohla zastúpiť chýbajúcich darcov krvi. Výskumníkom Bristolskej univerzity v spolupráci s národnou transfúznou a transplantačnou organizáciou sa podarilo vytvoriť metódu, ktorou je možné vytvoriť neobmedzené množstvo červených krviniek. Svoj objav publikovali v časopise Nature Communications. Úlohou krvi v tele je preprava kyslíka a ďalších látok, ako aj ochrana tela pred choroboplodnými zárodkami. Kyslík prepravujú červené krvinky, ktoré sú hlavnou zložkou transfúzií. Podávajú sa pri rozsiahlom krvácaní alebo pri ťažkej chudokrvnosti. Problémom pri transfúziách je, že červené krvinky je možné skladovať najviac 42 dní a krvná skupina darcu musí zodpovedať krvnej skupine príjemcu. Na výrobu umelej krvi vedci využili kmeňové bunky odobrané z kostnej drene dospelého človeka. V laboratórnych podmienkach mali produkovať červené krvinky rovnakým spôsobom ako v ľudskom tele. Laboratórnu výrobu červených krviniek vedci zvládli už v roku 2008. Tímu z kardiovaskulárneho ústavu Univerzity v Glasgowe sa pod vedením Jo Mountfordovej po roku experimentov podarilo vytvoriť 100-tisíc červených krviniek. Odvtedy veda čelila novej výzve - ako výrobu červených krviniek zvýšiť natoľko, aby sa umelá krv dala využívať pri transfúziách. Aj keď 100-tisíc krviniek môže na prvý pohľad pôsobiť ako vysoké číslo, v praxi nepredstavuje použiteľné množstvo. V objeme jedného krvného vaku, ktorý sa využíva pri transfúzii, sa nachádza bilión červených krviniek. Pri pôvodnej technike výroby umelej krvi sa využívali kmeňové bunky, ktoré v tele vyrábajú červené krvinky. V laboratórnych podmienkach však vedci narazili na problém - každá bunka dokázala vytvoriť iba obmedzené množstvo krviniek. Zdrojové bunky vyhoreli približne po 50-tisícoch červených krviniek. Bristolskí výskumníci vytvorili trik, vďaka ktorému kmeňové bunky ostávajú zaseknuté v ranom štádiu, počas ktorého sa nekonečne množia. Bunky sa tak stali prakticky nesmrteľné. Vedcom potom už len stačí vytvorené skupiny buniek stimulovať k tvorbe červených krviniek. Vďaka novej technike sa už podarilo vytvoriť niekoľko litrov červených krviniek. Fungujúca biologická produkcia je síce významným krokom, no výskumníkov čaká ďalšia náročná fáza. Aby bolo možné využiť krvinky v klinickej praxi, stále ostáva zvládnuť technologickú líniu masovej výroby. Biotechnológie sú finančne náročné a vedci môžu naraziť na problémy s komerčnou výrobou. Keďže darcov každoročne ubúda, britská národná transfúzna spoločnosť chce začať s klinickými testami umelej krvi ešte tento rok, no zatiaľ využije krv vyrobenú pri starších experimentoch. Dvadsiatke dobrovoľníkov plánujú podať 5 a 10 mililitrov umelej krvi. Výsledky transfúzie budú porovnávať s efektom klasickej krvi od darcu. Aj v prípade, že testy na ľudských dobrovoľníkoch dopadnú na výbornú, je nepravdepodobné, že nemocnice vymenia darovanú krv za umelú. Vzhľadom na vysoké výrobné náklady by sa umelá náhrada využívala najmä u pacientov so zriedkavými typmi krvi, pre ktorých je náročné nájsť vhodných darcov, prípadne pri ochoreniach, ako je kosáčiková anémia. DOI: 10.1038/ncomms14750


Nemecko by malo vyššie príjmy z daní investovať do pracovných síl

Experti MMF odporúčajú zvýšenie investícií do opatrovania detí, čo by umožnilo viac ženám pracovať na plný úväzok.

BERLÍN. Medzinárodný menový fond (MMF) vyzval Nemecko, ktorého daňové príjmy prudko stúpajú, aby zvýšilo investície. To by mohlo viesť k zväčšeniu rastového potenciálu ekonomiky, odporúčal MMF vo svojej správe o nemeckej ekonomike. Experti fondu varovali pred nedostatkom pracovných síl, ktorý Nemecku hrozí aj napriek imigrácii. Ohrozuje to predovšetkým stavebníctvo alebo informačné technológie. Preto experti odporúčajú zvýšenie investícií do opatrovania detí, čo by umožnilo viac ženám pracovať na plný úväzok. Zníženie daňového zaťaženia by podľa MMF mohlo stimulovať aj ľudí, ktorí aktuálne nie sú ochotní sa zamestnať. Nemecko robí pri integrácii utečencov do pracovného trhu pokroky, uviedol MMF. Napriek tomu je potrebné z dôvodu demografického vývoja počítať s tým, že pracovná sila sa už v roku 2020 zníži.


Ozbrojenci zastrelili v Nigérii jedenásť ľudí

Najmenej desať ľudí skončilo po útoku v nemocnici so zraneniami.

LAGOS. Skupina ozbrojencov zastrelila v Nigérii jedenásť ľudí. Hovorca polície zo štátu Plateau Terna Tyopev pre médiá uviedol, že útok sa stal v nedeľu v dedine Lopandet Dwei Du. Ďalších viac ako desať osôb utrpelo zranenia a sú v nemocnici.Plateau a ďalšie štáty v krajine čelia v uplynulých mesiacoch častému vraždeniu, kde pastieri hľadajú nové pasienky a vodu pre svoj dobytok a útočia v dedinách obývaných farmármi. Ako píše agentúra AP, narastajúce konflikty medzi prevažne moslimskými pastiermi a kresťanskými farmárskymi komunitami zvyšujú etnické a náboženské napätie pred nigérijskými voľbami naplánovanými na budúci rok.


Prvýkrát bez medaily. Vodnému slalomu chýbajú trate a jedna generácia

Lukáš Giertl zhodnotil vystúpenie vodných slalomárov na majstrovstvách Európy.

BRATISLAVA. Slovenskí reprezentanti vo vodnom slalome sa premiérovo v ére samostatnosti vracajú z majstrovstiev Európy bez medaily. Vo francúzskom Pau sa v závere predchádzajúceho týždňa nepodaril prienik na pódium ani jednej z dvanástich lodí, bez cenného kovu zostali Slováci aj v hliadkach. Jazdíme na tom, čo máme. Ak sa chceme doťahovať na svetovú špičku, musíme cestovať von a stojí to dosť financií. Podmienky na Slovensku by určite mohli byť lepšie Už pred rokom v Prahe slovenská výprava nezískala v individuálnych súťažiach ani jednu medailu, česť vtedy zachraňoval tím kanoistov. Aj tí však teraz vo Francúzsku zostali mimo elitnej trojky. "Som sklamaný. Každý pretekár dostal nastavené zrkadlo, kde sa nachádza na začiatku sezóny. Verím, že každý si z toho vezme ponaučenie a v septembri to bude diametrálne inak," začal hodnotenie kontinentálneho šampionátu vedúci výpravy SR Lukáš Giertl, tiež športový riaditeľ sekcie divokých vôd Slovenskej kanoistiky. V Pau sa síce ani jednej slovenskej lodi nepodarilo vybojovať cenný kov, no niektorí pretekári previedli kvalitné jazdy. "Nemôžem všetkých haniť. Bolo veľa pretekárov, ktorí k tomu pristúpili na sto percent a chýbalo im málo. Napríklad hliadka kanoistov skončila štvrtá, pred rokom sme pozbierali tiež niekoľko štvrtých miest. Takému Michalovi Martikánovi postup do finále ušiel o máličko," povedal Giertl. "Spokojný som s Eliškou Mintálovou, ktorá dokonca vyhrala semifinálovú jazdu kajakárok. Do budúcnosti to ukazuje, že urobila krok vpred. Myslím si, že skúsenosti, ktoré na tomto veľkom podujatí získala, jej pomôžu. Bol to jej prvý štart vo finále na ME. Z tohto môže ťažiť. Spokojný som aj s Markom Mirgorodským, ktorý skončil vo finále singlistov šiesty. Je to mladý a nádejný pretekár, s ktorým do budúcnosti môžeme rátať," pokračoval Giertl. Na prvý pohľad je zrejmé, že slovenskému vodnému slalomu chýba jedna silná generácia pretekárov. Na jednej strane sú ostrieľaní harcovníci, na druhej zasa mladí jazdci. "Máme v tíme skúsených pretekárov po tridsiatke a potom sú tu mladíci, ktorí majú počnúc Emkou Luknárovou 17 rokov a ďalej 18 až 20. Chýba tam medzigenerácia, ktorá by nastúpila v prípade horšieho výsledku špičkových lodí, ktoré to doteraz ťahali. Mladí pretekári na sebe pracujú, majú dostatok prostriedkov a možností, aby napredovali. Je potrebný čas a trpezlivosť. Musíme s nimi kvalitne pracovať," myslí si Giertl.Aby sa Slovensko opäť dostalo na výslnie, kam kedysi vo vodnom slalome bezpochyby patrilo, je potrebné jedno. "Tvrdá a systematická práca. K tomu 110-percentný prístup pretekárov k tréningu, tak ako ho mali a majú špičkoví pretekári. Nič iné ovocie neprinesie. A potom aj kúsok šťastia," zdôraznil vedúci slovenského tímu. Jedným z dôvodov, prečo Slovensko začína zaostávať za špičkovým svetom, je skutočnosť, že pod Tatrami absentujú kvalitné trate. "Na Slovensku máme 20-ročný kanál v Čunove, ten v Liptovskom Mikuláši má viac ako 40 rokov a tiež potrebuje prerobiť. Nechcem sa na to vyhovárať, ale všade vo svete majú postavených viac tratí na úplne špičkovej úrovni, na ktorej sa jazdia olympijské preteky. My jazdíme na tom, čo máme. Ak sa chceme doťahovať na svetovú špičku, musíme cestovať von a stojí to dosť financií. Podmienky na Slovensku by určite mohli byť lepšie," dodal Giertl.


Eurobanka zvýšila svoju inflačnú prognózu

ECB aktuálne počíta s tým, že tento rok spotrebiteľské ceny v eurozóne stúpnu o 1,7 percenta.

FRANKFURT NAD MOHANOM. Európska centrálna banka (ECB) výrazne zvýšila svoju inflačnú prognózu. Rada guvernérov predtým nezmenila nastavenie menovej politiky a úrokové sadzby ponechala na rekordnom minime. ECB aktuálne počíta s tým, že tento rok spotrebiteľské ceny v eurozóne stúpnu o 1,7 %, ako dnes vo Frankfurte nad Mohanom uviedol šéf banky Mario Draghi. Vo svojej decembrovej prognóze ešte očakávala nárast len o 1,3 %. Inflačná predpoveď pre budúci rok sa zvýšila na 1,6 % z 1,5 % a pre rok 2019 zostala na úrovni 1,7 %. ECB zaručuje cenovú stabilitu pri medziročnej miere inflácie tesne pod dvomi percentami. Vo februári sa medziročná inflácia prvýkrát za 4 roky zrýchlila na 2 %. Draghi však upozornil, že aktuálnym nárastom inflácie je predovšetkým zdraženie ropy a nie fundamentálne tlaky v ekonomike. A jadrová inflácia, do ktorej sa nezapočítavajú volatilné ceny energií a potravín, zostáva na úrovni 0,9 %. Preto podľa neho ešte neprišiel čas na to, aby ECB uvažovala o začiatku ukončovania monetárnych stimulov. ECB zlepšila aj svoju konjunkturálnu prognózu. V tomto roku aktuálne počíta so zvýšením hrubého domáceho produktu (HDP) eurozóny o 1,8 % a nie o 1,7 %. Banka zvýšila aj predpoveď rastu pre rok 2018 na 1,7 % z 1,6 %. Očakávania pre rok 2019 zostali na úrovni 1,6 %. Podľa Draghiho aktuálne údaje zvyšujú dôveru v to, že oživovanie ekonomiky sa bude upevňovať a rozširovať.


Skupinu turistov zasiahol v českých Beskydách blesk

Sedemnásťročný mladík utrpel popáleniny prvého až druhého stupňa.

OSTRAVICE. Skupinu turistov zasiahol vo štvrtok v Moravsko-sliezskych Beskydách neďaleko česko-slovenských hraníc blesk. Záchranári museli ošetriť päť ľudí, pričom najhoršie dopadol 17-ročný mladík, ktorý utrpel popáleniny. Informoval o tom spravodajský server Novinky.cz. K neobvyklej udalosti došlo krátko po 13.00 h v horskom teréne medzi obcou Ostravica a Lysou horou. Štyrom posádkam zdravotníckej záchrannej služby pomáhali členovia horskej služby. Turistov zasiahol blesk, ktorý udrel do neďalekého stromu. "Sedemnásťročný mladík mal po zásahu spálený odev a utrpel popáleniny prvého až druhého stupňa v oblasti trupu. O rok mladší chlapec bol úderom blesku zrazený na zem, zasahujúci lekár uňho zistil stopy po zásahu, neutrpel však popáleniny," uviedol hovorca záchranárov Lukáš Humpl. Šestnásťročné dievča bolo po zásahu blesku otrasené rovnako ako 19-ročná žena. "Päťdesiatročná žena bola úderom blesku podľa všetkého odhodená a pri páde na zem si poranila hlavu. Chvíľu bola v bezvedomí, so záchranármi však už neskôr v kontakte," povedal Humpl. Záchranári pacientov prepravili do zdravotníckych zariadení. "Mladíka s popáleninami prepravili na urgentný príjem Fakultnej nemocnice Ostrava, ďalších štyroch pacientov do frýdecko-místeckej nemocnice," dodal hovorca.


Po útoku nožom v Prahe zostali dvaja ľudia vážne zranení. Polícia zadržala podozrivého

PRAHA. Pražskí policajti a záchranári mali v piatok večer výjazd k dvom veľmi vážne zraneným ľuďom, ktorí sa dostali do konfliktu s ďalšou osobou na Ulici Neustupného. Podozrivého zadržali dve hliadky policajtov približne 400 metrov od miesta činu, informovala v noci na sobotu webová stránka televízie Nova. Ťažko zranenými osobami boli podľa dostupných informácií postarší muž a postaršia žena. TV Nova uvádza, že obaja boli pobodaní nožom a skončili s vážnymi zraneniami v nemocnici. Bezprostredne nebolo jasné, prečo presne ku konfliktu došlo. Vyšetrovanie prevzali kriminalisti z Krajského riaditeľstva Správy hlavného mesta Prahy, píše spravodajský server tn.nova.cz.


Štyria francúzski študenti zahynuli pri kolaudácii bytu. Zrútil sa s nimi balkón

Balkón sa nachádzal na treťom poschodí novopostavenej budovy.

PARÍŽ. Štyria ľudia zahynuli krátko pred polnocou v noci na nedeľu pri páde balkóna na západe Francúzska, povedala pre stanicu France Info prefektka departementu Maine-et-Loire Béatrice Abollivierová. Ďalších 14 ľudí hospitalizovali so zraneniami rôznej závažnosti, informovala podľa agentúry DPA miestna univerzitná nemocnica. Jej riaditeľ Michel Pichon pre France Info uviedol, že všetky obete mali okolo 20 rokov. Prefektka pre rozhlasovú a televíznu stanicu spresnila, že balkón sa nachádzal na treťom poschodí novopostavenej budovy. Miestne noviny Ouset-France doplnili, že v prípade obetí a zranených išlo o študentov, ktorí si usporiadali kolaudačnú párty.


Peking počíta v tomto roku so splnením ekonomických cieľov

PEKING. Peking je presvedčený, že sa mu v tomto roku podarí splniť kľúčové ekonomické ciele. Čínska ekonomika síce čelí v tomto roku prostrediu, ktoré je komplikovanejšie, ale vláda verí, že dosiahne svoje kľúčové ciele, ktoré si stanovila pre rok 2019, uviedol v nedeľu čínsky vicepremiér Chan Čeng na konferencii China Development Forum. Chan zopakoval, že Čína prehĺbi trhovo orientované reformy a otvorí svoju ekonomiku. Dodal, že podľa aktuálnych odhadov import tovarov v najbližších 5 rokoch prekoná 12 biliónov USD (10,62 bilióna eur). Vláda počíta v tomto roku s expanziou ekonomiky v pásme 6 % až 6,5 % po náraste o 6,6 % vlani. (1 EUR = 1,1302 USD)


Ľudia môžu prísť o ďalšie české stanice, Jojka žiada vypnutie Českej televízie

BRATISLAVA. Ľudia na Slovensku by v blízkej budúcnosti mohli prísť o ďalšiu českú stanicu. Televízia JOJ podľa zistení zive.sk žiada vypnutie aj českej verejnoprávnej televízie - Česká televízia. Operátorov už vyzvala aj k ďalším krokom. „JOJ dlhodobo bojuje proti nekalým praktikám v televíznom biznise. Vždy sme deklarovali, že budeme ochraňovať svoje práva,“ reagovala pre zive.sk TV JOJ. Vypnutie Českej televízie, ktorá je súčasťou všetkých operátorov a operátori ich v ponukách oficiálne uvádzajú s výnimkou ČT sport, je novinkou. Navyše, jej prvé dva okruhy sú šírené kódovane po celom Slovensku v klasickom anténovom vysielaní (DVB-T). Dôvod, prečo chce TV JOJ stiahnuť Českú televíziu, je, že aj Česká televízia nakupuje zahraničné filmy či seriály iba pre české územie. Operátori by ich mali blokovať, no podľa zive.sk sa tak nedeje. Okrem Českej televízie žiada TV JOJ aj vypnutie menších kanálov televízie Prima či archívu, ktorý poskytujú operátori. Od poskytovateľov žiada, aby v televíznom archíve zamedzili prístup k väčšine obsahu kanálov JOJ, Plus a Wau. Na Slovensku zatiaľ začiatkom marca skončili kanály televízie Nova. Televízni poskytovatelia k tomu kroku pristúpili po dlhých rokoch aj nátlakoch a vyhrážkach konkurenčných televízií.


Juncker by účasť Britov na eurovoľbách považoval za zlý vtip

Predseda Európskej komisie by však nemal námietky k odloženiu brexitu.

BERLÍN. Predseda Európskej komisie Jean-Claude Juncker nemôže vylúčiť, že keby došlo k odloženiu brexitu, Británia sa zúčastní hlasovania v májových voľbách do európskeho parlamentu. Takýto scenár je si však podľa neho "ťažké predstaviť" a bol by "zlým vtipom dejín". Juncker sa takto vyjadril pre utorňajšie vydanie denníka Stuttgarter Zeitung. Povedal tiež, že je na Británii, aby sa rozhodla, či požiada o odklad brexitu. "Rozhodnutie požiadať o viac času je v rukách Británie. Ak takú požiadavku predložia, nikto v Európe proti tomu nebude namietať," uviedol Juncker taktiež pre Stuttgarter Zeitung, ktorý upútavku z rozhovoru s ním zverejnil ešte v pondelok na internete. Britskí poslanci v januári drvivou väčšinou hlasov odmietli dohodu, ktorú Mayová dosiahla s Bruselom. Premiérka sa odvtedy pokúša vyrokovať zmeny, ktoré by uspokojili dolnú komoru britského parlamentu. Poslanci v jej vlastnej Konzervatívnej strane podporujúci brexit sú predovšetkým nespokojní s tzv. poistkou, teda opatrením, ktoré má udržať voľnú, otvorenú hranicu s Írskom. Niektorí sa totiž obávajú, že poistka by mohla zviazať Britániu s obchodnými pravidlami Únie bez toho, aby existovala možnosť jednostanne z nej vycúvať, ale podporili by dohodu, v ktorej by bola poistka časovo ohraničená. Britskí zákonodarcovia minulý mesiac v hlasovaní schválili dodatok, ktorý zaväzuje vládu, aby o poistke znovu rokovala. Avšak v rokovaniach Británie a EÚ o tejto téme nastal iba malý pokrok.


V Iraku objavili masový hrob s pozostatkami civilistov, zavraždili ich islamisti

KÁHIRA. Masový hrob s pozostatkami 40 tiel patriacich zrejme civilistom, ktorých zavraždili militanti z tzv. Islamského štátu (IS), objavili v irackom meste Ramádí ležiacom v centrálnej časti krajiny. "Pozostatky boli v rozklade, pričom lebky niesli stopy po zraneniach spôsobených strelnou zbraňou. Ide o civilistov zrejme zavraždených Dáišom," uviedli činitelia z provincie Anbár, ktorých v piatok citovala agentúra DPA. Dáiš je arabský akronym pre zmienenú extrémistickú organizáciu. Kedy bol masový hrob odkrytý, miestni predstavitelia neuviedli. Ramádí, hlavné mesto provincie Anbár, bolo oslobodené od džihádistov v decembri 2015. V uplynulých mesiacoch objavili v Iraku niekoľko ďalších masových hrobov. Iracký premiér Hajdar Abádí v júli oficiálne vyhlásil víťazstvo nad IS v Mósule, ktorý bol poslednou kľúčovou baštou IS v krajine. Boje s militantmi tu trvali takmer deväť mesiacov. IS má stále pod kontrolou určité územia v Iraku.


Érsek odvolal šéfa NDS pre nespokojnosť s jeho konaním

NDS podpísala napríklad 25. augusta zmluvu na výstavbu úseku diaľnice D1 Budimír - Bidovce so spoločnosťou Skanska.

BRATISLAVA. Nový minister dopravy, výstavby a regionálneho rozvoja Árpád Érsek (Most - Híd) odvolal generálneho riaditeľa a predsedu predstavenstva Národnej diaľničnej spoločnosti Róberta Auxta pre nespokojnosť s jeho konaním pred výmenou na čele rezortu minulý týždeň. "Akékoľvek zazmluvňovanie štátu tesne pred zmenou vedenia ministerstva, navyše bez akéhokoľvek jeho informovania, je pre mňa neprijateľné," uviedol v utorok Érsek pre agentúru SITA. "Bývalý generálny riaditeľ NDS Róbert Auxt dostal varovanie za svoje kroky vo forme symbolickej žltej karty už od predošlého ministra Romana Brecelyho," dodal minister. Érsek zároveň poveril vedením NDS až do riadneho výberového konania doterajšieho člena predstavenstva spoločnosti Juraja Valenta. Brecely (Sieť) po nástupe na post ministra dopravy 23. marca vymenil vedúcich predstaviteľov viacerých spoločností a organizácií v pôsobnosti rezortu, vrátane troch štátnych železničných spoločností. "Personálne zmeny v spoločnostiach v gescii ministerstva sú prirodzenou súčasťou výmeny vedenia rezortu. Voľné miesta budú obsadzované na základe výsledkov riadnych výberových konaní," odpovedalo ministerstvo dopravy na otázku, či nový minister plánuje ďalšie personálne zmeny v rezorte. Auxt bol poverený dočasným riadením NDS 8. apríla po odvolaní vtedajšieho šéfa diaľničiarov Milana Gajdoša. Érsek sa stal ministrom dopravy 31. augusta, predtým bol štátnym tajomníkom rezortu. Po prestupe pätice poslancov za Sieť do poslaneckého klubu strany Most-Híd Brecely podal minulý týždeň demisiu a prezident SR Andrej Kiska ju prijal. NDS podpísala napríklad 25. augusta zmluvu na výstavbu úseku diaľnice D1 Budimír - Bidovce so spoločnosťou Skanska, a. s. za vyše 197 mil. eur bez dane (takmer 237 mil. eur vrátane dane). Diaľničiari zároveň 22. augusta uzavreli viaceré pokyny na zmenu pri výstavbe D1 Hričovské Podhradie - Lietavská Lúčka so združením Ovčiarsko na čele so spoločnosťou Doprastav, a. s. Štyri pokyny na zmenu predstavujú zvýšenie ceny prác spolu o 1,54 mil. eur. Pokyn na zmenu pri stavbe D3 Svrčinovec - Skalité, uzavretý so združením na čele s Váhostavom - SK, a. s. 26. augusta, zvyšuje cenu prác o 4,94 mil. eur.


Obama pricestoval do Laosu ako prvý úradujúci prezident USA

Cieľom je uzavrieť temnú kapitolu v spoločnej histórii oboch krajín a znovu vybudovať vzájomnú dôveru.

VIENTIAN. Barack Obama sa stal v pondelok prvým úradujúcim americkým prezidentom, ktorý prišiel na návštevu izolovaného vnútrozemského štátu Laos v juhovýchodnej Ázii. Informovala o tom tlačová agentúra AP. Šéf Bieleho domu pricestoval v pondelok do laoského hlavného mesta Vientian na trojdňovú návštevu, ktorej cieľom je uzavrieť temnú kapitolu v spoločnej histórii oboch krajín a znovu vybudovať vzájomnú dôveru. Obama priletel do Laosu z čínskeho mesta Chang-čou, kde sa zúčastnil na ekonomickom summite krajín skupiny G20. Obama plánuje v Laose uznať škody spôsobené americkým cezhraničným bombardovaním v čase, keď USA viedli vojnu so susedným Vietnamom. Podľa očakávania Obama oznámi nový projekt pomoci, ktorý je zameraný na odstránenie desiatok miliónov nevybuchnutých bômb, roztrúsených po laoských dedinách a poliach. USA v 60. a 70. rokoch 20. storočia zasypávali laoský vidiek bombami, keďže americká vojna vo Vietname sa rozšírila aj cez hranice. Laoská vláda odhaduje, že pri vyše 500.000 leteckých misií bolo vypustených viac ako dva milióny ton munície - jedna bomba každých osem minút, a to deväť rokov. Malé "bombičky" z približne 80 miliónov kazetových bômb zostali porozhadzované po chudobnom vidieku tak, že zraňovali a zabíjali nič netušiacich ľudí. Šéf Bieleho domu je jedným z viacerých svetových lídrov, ktorí prídu do krajiny s takmer siedmimi miliónmi obyvateľov, kde komunistický štát s vládou jednej strany prísne kontroluje verejné vyjadrenia. V týchto dňoch sa však Laos dostáva do pozornosti sveta ako hostiteľ výročného stretnutia Združenia krajín juhovýchodnej Ázie (ASEAN). Toto združenie sa teraz otvára aj ďalším štátom. Návšteva je zrejme poslednou cestou Obamu ako prezidenta do juhovýchodnej Ázie, teda do časti sveta, ktorej USA venovali počas jeho výkonu funkcie intenzívnu pozornosť. Obama často navštevoval rôzne kúty ázijsko-tichomorského regiónu, aby tu vytváral protiváhu narastajúcej dominancii Číny.


Prezidentka Čaputová prijme Danka a premiéra Pellegriniho

Danko sa chce s prezidentkou rozprávať o menovaní sudcov.

BRATISLAVA. Prezidentka Zuzana Čaputová v utorok 18. júna v Prezidentskom paláci prijme predsedu Národnej rady Andreja Danka (SNS) a premiéra Petra Pellegriniho (Smer-SD). Šéf parlamentu avizoval, že sa chce s hlavou štátu rozprávať o menovaní ústavných sudcov. Čaputová sa ujala funkcie slovenskej prezidentky v sobotu (15. 6.) na slávnostnej inauguračnej schôdzi Národnej rady (NR) SR v priestoroch Slovenskej filharmónie v Bratislave. Ústavou predpísaný sľub zložila do rúk predsedu Ústavného súdu Ivana Fiačana.


Nie je dôvod stíhať Čechov v Turecku, tvrdí Sobotka

Markéta Všelichová a Miroslav Farkas nešli do Sýrie vykonávať teroristickú činnosť, zopakoval český premiér Bohuslav Sobotka.

PRAHA. Advokát dvojice českých občanov zadržiavaných v Turecku pre podozrenie z členstva v ozbrojenej teroristickej organizácii podal žiadosť o ich prepustenie na slobodu na súd vyššej inštancie. V rámci reakcií na interpelácie na pôde parlamentu o tom vo štvrtok informoval český premiér Bohuslav Sobotka. Praha sa domnieva, že niet dôvodu na zadržiavanie či trestné stíhanie Markéty Všelichovej a Miroslava Farkasa. Česká ambasáda v Turecku pomáha blízkym dvojice pri príprave návštevy väzneného páru v tureckom väzenskom zariadení a sprostredkovala i prevod finančných prostriedkov rodiny zadržiavanej mladej ženy za mreže. Sprostredkovala tiež anglicky hovoriaceho advokáta, ktorý sa bol ochotný prípadu ujať po skončení zastupovania oboch Čechov právnym zástupcom prideleným súdom. Informovala o tom spravodajská televízia ČT24. Dvojicu českých občanov zadržali turecké bezpečnostné sily na juhu krajiny pri nezákonnom pokuse prekročiť hranice zo Sýrie do Turecka. Informovali o tom médiá oboch krajín 17. novembra. Podľa tureckých zdrojov mala dvojica pôsobiť v radoch sýrskych kurdských Oddielov ľudovej sebaobrany (YPG), ktoré Turecko označuje za teroristickú skupinu, pričom Spojené štáty ich podporujú. K zadržaniu Čechov došlo pri vôbec prvej operácii tureckých bezpečnostných síl proti zahraničným bojovníkom YPG. Turecké periodikum Daily Sabah napísalo, že mužom je Miroslav Farkas známy pod bojovým menom Serxwebun Botan. Údajne mal pôsobiť ako ostreľovač. Zadržanú ženou je Markéta Všelichová, známa pod bojovým menom Zelane Botan, ktorá mala mať na starosti údajne logistiku a zdravotné služby a tiež koordináciu príchodu nových "dobrovoľníkov-teroristov" z Európy do Sýrie. Ministerstvo zahraničných vecí ČR 24. novembra informovalo, že dvojica nemierila do Sýrie, aby tam vykonávala teroristickú činnosť. Šéf českej diplomacie Lubomír Zaorálek už 23. novembra vyjadril nádej, že oboch českých občanov z Turecka vyhostia. Dodal však, že nemožno očakávať rýchle riešenie situácie. Zadržaní sú podľa ministerstva obvinení zo závažných trestných činov v súlade s tureckým právom - konkrétne z členstva v ozbrojenej teroristickej organizácii. Podľa dostupných informácií ministerstva nebola účelom cesty tejto dvojice do Sýrie účasť na teroristickej činnosti - takéto hodnotenie plánu Čechov odovzdala v pondelok 21. novembra česká strana aj tureckému veľvyslancovi v ČR. Tureckej strane ho poskytne i minister Zaorálek počas návštevy Turecka 13. decembra.


Wales doma remizoval s Chorvátskom, Maďari v tabuľke predstihli Slovákov
WAL - CRO (online)
 Postupová matematika
 Neuznaný gól
 Rozhodujúci bod?
 Súhrn výsledkov

Program a tabuľka

CARDIFF. V kvalifikačnom zápase E-skupiny remizovali Chorváti na pôde Walesu 1:1. Na ich vedúci gól zásluhou Vlašiča odpovedal tesne pred prestávkou Gareth Bale. V tabuľke zostali Chorváti na prvom mieste so 14 bodmi, druhé Maďarsko má o dva body menej. Obe mužstvá však majú o zápas viac ako tretí Slováci s desiatimi bodmi a štvrtý Wales, ktorý ich má na konte osem. V druhom zápase slovenskej E-skupiny zvíťazili Maďari nad Azerbajdžanom 1:0. O triumfe zverencov Marca Rossiho rozhodol na štadióne Ferenca Puskása v 10. minúte Mihaly Korhut. Gól: 10. Korhut Góly: 45. Bale - 9. Vlašič


Čo si obliecť na Silvestra: Šesť módnych tipov

Každý oslavuje príchod nového roka inak. Poradíme vám, čo si na seba počas sviatočného večera vziať.

V prípade novoročného večierka, či už v práci alebo s priateľmi, ide o podujatie, kde si môžete dovoliť byť vyzývavejšie ako inokedy. Najdôležitejším kúskom by mali byť šaty, stavte preto na výrazný typ. Povolená je čipka, originálne detaily, mašle aj flitre. A ak premýšľate nad farbou, čiernou nič nepokazíte. Niet nad dobre padnúci nohavicový kostým, no niekedy postačia aj jednoduché padavé nohavice s dĺžkou až po zem, ktoré opticky predĺžia postavu a k tomu efektný top. Ten celý outfit odľahčí a pôsobí tak uvoľnene. Najmä, ak top kombinujete s elegantnými, príliš „oficiálnymi“ nohavicami. Ak nechcete pôsobiť upäto, výbornou voľbou sú nohavice zo saténu alebo iného padavého materiálu. V posledných rokoch sa do dámskych šatníkov predral aj overal, či už v podobe pyžama, športového alebo spoločenského kúsku. Aj keď ho možno nevyťahujete zo skrine príliš často, na príležitosti ako je novoročná oslava sa hodí dokonale. A ešte lepší je overal v extravagantnom štýle. Napríklad, lesklý so širokými nohavicami po zem, ktorý vás prenesie do „disko“ čias. Dokombinovať ho stačí len jednoduchými sandálikmi a doplnkami. Ak plánujete tráviť s blízkymi večer na byte a chystáte sa k nim na návštevu, je lepšie zvoliť niečo pohodlné, no zároveň štýlové. Ranou istoty sú džínsy. Tie výborne ladia s bielou rovnako ako s čiernou, ktorá dodá vášmu vzhľadu šmrnc. Vyskúšajte, napríklad, nové, obľúbené rozšírené strihy topov s veľkými rukávmi a jednoduchý outfit spestrite originálnou kabelkou alebo šperkami. Nežností nikdy nie je dosť a ak ste s partnerom počas osláv nového roka sami doma, máte možnosť dopriať si chvíľu jeden pre druhého. Potešiť ho môžete aj sexy spodnou bielizňou a saténovým pyžamom vo farbe podľa vlastného vkusu. Ružovej sa vôbec nemusíte báť, omladí vás. Možno patríte k tým, ktorí silvestrovský večer považujú za rovnaký ako všetky ostatné počas roka a oslavami sa nenadchýnate. Ak ste sa rozhodli, že si radšej, či už sami alebo v spoločnosti, pustíte doma nejaký film a budete z postele sŕkať horúci čaj alebo kakao, máme tip aj pre vás. Aj pyžamo môže byť štýlové. Pohodlie je základ, v zime zároveň teplo a potom sa stačí len obklopiť obľúbenými drobnosťami, ktoré vám robia radosť.


Hamas je oficiálne teroristickou organizáciou, rozhodol Európsky súdny dvor

Extrémistické militantné hnutie pred desiatimi rokmi ovládlo pásmo Gazy.

LUXEMBURG. Súdny dvor Európskej únie oficiálne označil hnutie Hamas za za teroristickú organizáciu. Informáciu priniesol britský Independent. Sudcovia rozhodli, že Hamas patrí na európsku "čiernu listinu" teroristických skupín a vrátili tak túto otázku na opätovné prerokovanie nižšiemu súdu, ktorý v roku 2014 rozhodol o vyradení Hamasu zo zoznamu. Hamas je palestínske islamistické hnutie so silným ozbrojeným krídlom, ktoré vzniklo v roku 1987 a pred desiatimi rokmi ovládlo pásmo Gazy. Za teroristickú organizáciu Hamas ho už dávno považuje Kanada, Izrael, Japonsko, Spojené štáty a neoficiálne k týmto štátom patrila aj EÚ. Austrália či Spojené kráľovstvo považujú za teroristické len paramilitantné krídlo Hamasu - Izz ad-Dín al-Kassám. Hamas paradoxne práve pred dvoma mesiacmi predstavil nový politický dokument, v ktorom sa po prvý raz zrieka myšlienky zničenia Izraela a hovorí o tom, že palestínsky štát má existovať po boku židovského štátu. Hnutie naďalej zostáva verné ozbrojenému boju proti izraelskej okupácii, na druhú stranu však do dokumentu doplnilo aj poznámku, že bojuje proti okupácii a nie proti Židom ako takým.


Strelec pred barom v Ohiu zabil aj svoju sestru

DAYTON. Strelec, ktorý v nedeľu nadránom spustil paľbu v meste Dayton v americkom štáte Ohio, zabil aj svoju sestru. Dvadsaťdvaročná Megan bola najmladšou z deviatich obetí 24-ročného Connora Bettsa. Mladý muž, ktorý mal na sebe nepriestrelnú vestu, začal strieľať okolo jednej v noci miestneho času (7:00 stredoeurópskeho letného času) v historickej časti mesta známej barmi, reštauráciami a divadlami. Polícia však mala v blízkosti hliadku, ktorá ho do minúty zneškodnila. Bližšie informácie, vrátane motívu strelca, zatiaľ nezverejnili. Na vyšetrovaní spolupracuje aj FBI.Zranenia ošetrili minimálne 27 ľuďom, z ktorých 15 už prepustili. Niektorí sú však ešte vo vážnom alebo kritickom stave.Incident sa odohral len niekoľko hodín po masovej streľbe v texaskom El Pase, ktorú neprežilo 20 ľudí.


Polovica Android mobilov má kvôli výrobcom zanedbanú bezpečnosť

Výrobcovia mobilov neponúkajú používateľom bezpečnostné záplaty.

SAN FRANCISCO, BRATISLAVA. Ak používate mobil s Androidom, je veľká šanca, že svoje súkromie pred hackermi a vládnymi agentúrami ochrániť nedokážete. Približne polovica mobilov nedostáva žiadne bezpečnostné aktualizácie. Vyplýva to zo správy, ktorú publikoval Google. Hoci firma pravidelne reaguje na objavené chyby a v Androide ich opravuje, nezodpovední výrobcovia mobilov opravy svojim zákazníkom nedistribuujú. Málokto má navyše šancu aktualizovať vo svojom mobile staršiu verziu Androidu za novšiu. Vyplýva to zo samotnej podstaty systému. Ten je s otvoreným kódom dostupný všetkým výrobcom mobilov, aby si ho podľa potrieb a želaní upravili a doladili pre svoje zariadenia. Keďže Google nechce distribúciou záplat narušiť konzistenciu takýchto systémov, záleží iba na výrobcoch ako sa k záplatovaniu postavia. Google podľa magazínu Digital Trends pre tento stav dlhodobo čelí kritike. Hoci firma v poslednom roku zmenila svoju vývojársku politiku a postarala sa o to, aby boli opravené balíčky menšie a kompaktnejšie, neprinieslo to veľký úspech. Problémom je aj veľké množstvo verzií. Google vo vývoji podporuje systém Android od verzie 4.4, pre ktorý opravy pripravuje. V obehu je však stále približne 12 percent zariadení so staršími verziami systému. Niektoré krajiny v minulosti naznačili, že by mohli Google pre ohrozenie používateľov začať brať na zodpovednosť. Najlepšou stratégiou je držať sa značkových výrobcov, pri ktorých je z minulosti známe, že aktualizáciám kladú potrebnú váhu. Najlepšie by však bolo, aby Google upravil ekosystém Androidu tak, aby sám ustriehol aktualizácie produktov po vzore ostatných vývojárskych firiem.


Al-Káida potvrdila smrť zástupcu svojho vodcu

Masrí bol považovaný za druhého muža al-Káidy po Ajmanovi Zawahrím.

BEJRÚT. Teroristická sieť al-Káida vo štvrtok potvrdila, že zástupca jej vodcu Ajmana Zawahrího prišiel uplynulý víkend o život pri americkom nálete v Sýrii. Možné zabitie Egypťana, známeho pod pseudonymom abú Chajr Masrí, už predtým signalizovala renomovaná organizácia SITE, monitorujúca aktivity extrémistov po celom svete. Tento militant podľa nej zrejme zahynul pri nedeľňajšom nálete na vozidlo v provincii Idlib ležiacej na severozápade Sýrie. Al-Káida vo štvrtok Masrího zabitie potvrdila, pričom ho označila za hrdinu a múdreho vodcu, ktorý sa dlhé roky angažoval vo veci islamského džihádu. Podľa vyhlásenia al-Káidy Masrí zahynul pri "križiackom útoku" v Sýrii. Teroristická sieť to označila za ďalší zo zločinov, za ktoré sú zodpovedné Spojené štáty a ich spojenci. Masrí, vlastným menom Abdalláh Muhammad Abdalrahmán, mal 59 rokov. Bol považovaný za druhého muža al-Káidy po Ajmanovi Zawahrím, ktorý sa ujal vedenia siete po zabití Usámu bin Ládina v roku 2011.


KDH a koalícia progresívcov a Spolu budú pokračovať v rokovaniach

Lídri by sa mali rozprávať o prípadnej spolupráci po parlamentných voľbách.

BRATISLAVA. Predstavitelia mimoparlamentných strán Progresívne Slovensko (PS), Spolu-OD a KDH budú v piatok (9. 8.) pokračovať v rokovaniach. Bude to ich prvé oficiálne stretnutie po podpísaní dohody o predvolebnej spolupráci. Rozprávať by sa mali aj o prípadnej spolupráci po budúcoročných parlamentných voľbách. "Verím, že to nebude zároveň aj naše posledné stretnutie. Na stretnutí by sme mali v zmysle podpísanej dohody zistiť, či sa vieme prípadne dohodnúť aj na dohode o povolebnej spolupráci," povedal pre TASR predseda KDH Alojz Hlina. Dohoda o neútočení, ktorú podpísali začiatkom júla Hlina, Michal Truban (PS) a Miroslav Beblavý (Spolu-OD), obsahuje dva konkrétne záväzky. Strany sa dohodli na vzájomnom neútočení v predvolebnej kampani. Chcú tiež hľadať prienik v programových prioritách budúcej vlády. "Ak dosiahneme dostatočný pokrok v programovej zhode, zmluvné strany sa verejne zaviažu, že budú prednostne rokovať medzi sebou aj o dohode o povolebnej spolupráci," píše sa v dokumente. Dohoda, ktorú podpísali, predstavuje podľa Hlinu alternatívu voči súčasnej vládnej koalícii. "Neznamená to však, že nedôjde ku konfrontácii hodnôt týchto zoskupení", doplnil v rozhovore pre TASR Hlina. Podľa Trubana je podpísaná dohoda signálom slušnej komunikácie. V hodnotových otázkach vidí veľa možností spolupráce, vyžaduje si to však podľa jeho slov spoločné stretnutia a dlhé debaty.


Česi začali stavať najviac bytov za viac ako desaťročie. Praha nestíha

Na nové bývanie musia Česi sporiť viac ako Nemci alebo Briti.

PRAHA. V Česku sa začalo stavať v prvom polroku 2019 najviac bytov za posledných 11 rokov, konkrétne 5991. Za polrok je ich rozostavaných najviac od roku 2008. Vtedy sa ich začalo stavať 7365. Informoval o tom Český štatistický úrad a televízny kanál ČT24. V Prahe vzrástol počet začatých stavieb bytov o tri štvrtiny na 1990. "V hlavnom meste sa o rozvoji bytového fondu hovoriť nedá. V júni sa tam začalo stavať v bytových domoch len 206 bytov. To je hlboko pod dopytom a zdravým rastom mesta," uviedol generálny riaditeľ developerskej spoločnosti Ekospol Evžen Korec. Aj podľa výkonnej riaditeľky developerskej spoločnosti Central Group Michaely Tomáškovej je bytov na trhu stále málo. "Vzhľadom na dlhoročný deficit a pri súčasnom ekonomickom boome by sa na pražskom trhu bez problémov predalo aj okolo 10-tisíc nových bytov ročne," uviedla. "Od toho má Praha naozaj ďaleko," doplnila riaditeľka. Napriek tomu najväčší podiel začatých stavieb bytových domov (33,2 percenta) pripadá na Prahu. Nasledujú Juhomoravský, Olomoucký, Liberecký a Stredočeský kraj. Na nové bývanie potrebujú Česi 11 ročných platov. Sporiť musia viac než Nemci a Briti. Počet rozostavaných rodinných domov v Česku vzrástol medziročne o 2,3 percenta na 9787. Spolu s ďalšími kategóriami stavieb, ako sú nadstavby, prístavby a penzióny začali jednotlivci a stavebné firmy stavať 19 102 bytov. Je to ich najväčší počet za posledných desať rokov.


Libanončania protestovali neďaleko veľvyslanectva USA, musela zasiahnuť polícia

Ľudia pália podobizne amerického prezidenta, zástavy USA aj Izraela a tiež hromady odpadkov. Začali hádzať aj kamene.

BEJRÚT. Neďaleko amerického veľvyslanectva v Bejrúte sa zišli libanonskí a palestínski demonštranti, ktorí protestujú proti rozhodnutiu prezidenta USA Donalda Trumpa uznať Jeruzalem za hlavné mesto Izraela. Na mieste musia zasahovať aj bezpečnostné zložky. Ľudia pália podobizne amerického prezidenta, zástavy USA aj Izraela a tiež hromady odpadkov. Začali tiež hádzať kamene, na čo polícia odpovedala slzným plynom a vodnými kanónmi. V Libanone žije približne 450-tisíc palestínskych utečencov.


Dáni odsúdili ženu, ktorá svojmu synovi roky odoberala krv

KODAŇ. Na štyri roky väzenia odsúdili v Dánsku 36-ročnú ženu, ktorá v priebehu viac ako piatich rokov v približne týždňových intervaloch odoberala svojmu malému synovi 500 mililitrov krvi. Informovala o tom vo štvrtok agentúra AP. Súd v meste Herning na západe Dánska vo svojom verdikte uviedol, že žena - vyštudovaná zdravotná sestra - vykonala u svojho syna medzi prvým a šiestym rokom jeho života každý týždeň jeden odber krvi, pričom lekárom v nemocnici tvrdila, že synova málokrvnosť (anémia) je spôsobená zriedkavým ochorením kostnej drene. Ženu odhalili po tom, čo znepokojení lekári zalarmovali políciu, a tá ju na základe tajne zhotoveného videozáznamu usvedčila. Súd taktiež nariadil vypracovanie psychiatrického posudku obžalovanej, z ktorého vyplynulo, že trpí Münchhausenovým syndrómom v zastúpení. Daný syndróm možno vysvetliť ako predstieranie zdravotných problémov u osoby, ktorá je v závislej pozícii voči druhej osobe, ktorá pre tieto problémy vyhľadáva starostlivosť zdravotníkov. Münchhausenov syndróm v zastúpení možno chápať ako jeden zo spôsobov či foriem týrania, zneužívania a zanedbávania detí.


V centre pribudne škôlka

Materskú školu otvoria v areáli Základnej školy Dubová prvý februárový deň.

STARÉ MESTO. Okrem školákov budú v areáli Základnej školy Dubová po novom aj škôlkari. Mestská časť Staré Mesto totiž otvorí na Brnianskej ulici od 1. februára dve škôlkarske triedy. Dokopy do nich nastúpi 41 detí. Škôlka vznikla v areáli školy rekonštrukciou bývalej psychologickej poradne. Prestavba stála 127-tisíc eur. Financovala ju staromestská samospráva, ktorá však na rekonštrukciu materskej školy dostala dotáciu od ministerstva školstva v hodnote 74-tisíc eur. Deti budú mať okrem nových priestorov, vybavenia a hračiek k dispozícii v areáli aj preliezačky, šmykľavky a športový areál, ktorý patrí k škole. Jedáleň budú mať škôlkari vlastnú. Obnova škôlky sa začala projektovať podľa hovorkyne bratislavskej mestskej časti Staré Mesto Nory Gubkovej ešte v júli 2015. Rekonštrukcia sa konala od 20. júna do 31. augusta 2016. Robotníci sa postarali o nové dispozičné riešenia priestorov, steny, podlahy či elektroinštaláciu. Vybudovali aj sociálne zariadenia prispôsobené pre predškolákov. Okrem tried zabezpečili aj iné prevádzkové priestory ako riaditeľňu, izolačnú miestnosť, priestory pre zamestnancov škôlky či šatne. „Súčasťou stavby bolo tiež vybudovanie nového požiarneho schodiska a detského ihriska,“ uviedla Gubková. Staré Mesto plánuje tento rok s rekonštrukciou škôlok pokračovať. „Naši staromestskí škôlkari si užijú nové priestory, ale čo je najdôležitejšie, vnímame to ako podporu mladých rodín,“ uviedol starosta Starého Mesta Radoslav Števčík.


Rukojemnícka dráma v Orlande sa skončila smrťou piatich ľudí

Útočník strieľal na policajtov, jeden utrpel ťažké zranenia.

ORLANDO. Štyri deti a jedného muža našli zastrelených po rukojemníckej dráme v americkom štáte Florida. Telá objavili v meste Orlando v jednom byte, kde sa muž predtým na 21 hodín zabarikádoval, uviedla v noci na utorok miestna polícia. Informuje o tom agentúra DPA. Deti boli vo veku od jedného do 11 rokov. Spojenie medzi nimi a mužom, ktorý sa s nimi v byte zabarikádoval, nebolo bezprostredne jasné. Televízia CNN na svojej stránke uviedla, že otcom dvoch z detí bol samotný útočník, pričom matkou dvoch ďalších bola jeho priateľka. Polícia zaznamenala v pondelok miestneho času tiesňové volanie v súvislosti s domácim násilím. Políciou zavolala priateľka muža po tom, čo z domu odišla. Útočník začal na políciu po jej príchode na miesto strieľať, pričom jeden policajt utrpel ťažké zranenia a bol v ohrození života, píše DPA. Následne sa muž spolu so štyrmi deťmi v byte zabarikádoval. Bezpečnostné jednotky zatiaľ obkľúčili budovu. Polícia na sociálnej sieti Twitter uviedla, že páchateľa viackrát vyzvala, aby deti prepustil a incident vyriešili v pokoji. Policajti nakoniec po vyše 21 hodinách do bytu vtrhli, našli však už len mŕtve telá detí a muža, ktorý spáchal samovraždu. Podľa servera NbcConnecticut.com ide o 35-ročného Garryho Waynea Lindseyho, v minulosti trestaného za krádež, nepovolené ozbrojovanie i podpaľačstvo.


Banská Bystrica v Lige majstrov znova nebodovala, prehrala o päť gólov

Slovenský majster na štadiónoch súperov ani raz neuspel.

A-skupina: EC Red Bull Salzburg - HC'05 iClinic Banská Bystrica 5:0 (2:0, 2:0, 1:0) Góly: 19. Rauchenwald (Heinrich, Trattnig), 20. Harris (Welser), 28. Rauchenwald (Raffl), 34. Cijan (Brouillette, Huber), 53. Duncan (Harris, Trattnig). Rozhodovali: Hallin (Nór.), Smetana - Verworner (obaja Rak.), Paradatscher (Tal.), vylúčení: 9:8 na 2 min., presilovky: 4:0, oslabenia: 0:0. EC Red Bull Salzburg: Gracnar - Brouillette, Heinrich, Generous, Trattnig, Pallestrang, Raymond, Viveiros - Duncan, Welser, Harris - T. Raffl, Rauchenwald, Aleardi - Cijan, Schiechl, Huber - Latusa, Hochkofler, Baltram - Wachter. HC'05 iClinic Banská Bystrica: Lassila - Ďatelinka, Kubka, Dame-Malka, Sedlák, Mihálik, Gélinas, Gründling - Gabor, Bortňák, Lamper - Bartánus, Bubela, Hohmann - Brittain, Faille, Belluš - Andrisík, Tamášik, Češík - Róth SALZBURG. Hokejisti HC'05 iClinic Banská Bystrica neuspeli ani vo svojom druhom zápase v A-skupine Ligy majstrov a na ľade rakúskeho EC Red Bull Salzburg prehrali vysoko 0:5. V zápase bohatom na vylúčenia sa ako kľúčový ukázal záver prvej tretiny, v ktorom domáci využili dve presilovky, čím sa dostali do hernej pohody. Banskobystričania tak zostávajú bez bodového zisku na poslednom štvrtom mieste A-skupiny, vo svojom prvom stretnutí podľahli nemeckému Wolfsburgu na jeho štadióne 3:4. Slovenský majster bude v Lige majstrov pokračovať v piatok 1. septembra domácim zápasom práve proti Wolfsburgu. Miloš Bubela, útočník B. Bystrice: "Dostali sme štyri góly z presiloviek súpera, naopak, my sme v našich nedali ani jeden. To nám pokazilo celý zápas. Podporu fanúšikov, ktorí za nami prišli, si veľmi vážime a o to viac nás mrzí, že sme im toho veľa neukázali." I. tretina: Potýčka Generouza s Lamperom už po 26. sekundách naznačila, že zápas bude aj emóciách. Úvodné minúty boli skôr oťukávacie, dianie v prvej tretine však postupne gradovalo. Najväčšiu šancu slovenského tímu na otvorenie skóre mal v 14. minúte Hohmann, v samostatnom úniku však brankára Gracnara neprekvapil. Hostia mali v 16. minúte aj výhodu presilovej hry, ale zahrali ju nevýrazne, navyše ich brankár Lassila musel riešiť nebezpečný pokus Harrisa. O tom, aké dôležité sú presilovky, sa slovenský majster onedlho presvedčil. Obranca Dame-Malka dostal trest na 2+2 minúty, čo najskôr využil individuálnym prienikom cez pasívne brániacich hostí Rauchenwald a o 27 sekúnd zužitkoval elegantnú prihrávku Welsera Harris - 2:0. II. tretina Dva góly do šatne zamávali s hráčmi slovenského majstra a tí museli aj v úvode druhej časti čeliť viacerým nebezpečným výpadom súpera. Najskôr Lassilu neprekonal Harris a následne fínskeho brankára neprekonal ani Raffl z trestného strieľania po faule Dame-Malku. Hostia mali problémy s pohybom hráčov Salzburgu, čoho výsledkom bol aj počet vylúčených. V 28. minúte Rauchenwald nenápadným pokusom využil presilovku a zvýšil už na rozdiel triedy. Slovenský majster nevedel nájsť recept na rozbehnutých domácich, ktorí sa miestami až príliš ľahko dostávali do zakončenia. Rýchla kombinácia domácich v 34. minúte so zakončujúcim Cijanom znamenala skóre 4:0. III. tretina Jednoznačné skóre sa premietlo aj do diania v tretej časti. Domáci hráči bez väčších problémov kontrolovali svoj náskok a rovnako tak odolávali snahám Banskej Bystrice o jej prvý gól. Dianie na ľade dokumentovala aj situácia v 53. minúte, keď hostia zle striedali a Duncan chladnokrvne využil svoju šancu.


Dortmund nevzdáva boj o ligový titul, Duda bol pri remíze Herthy

Fortuna liga

Hamšík v Číne

Česká liga

Premier League

La Liga

Bundesliga

Ligue 1

BERLÍN. Futbalisti Borussie Dortmund zvíťazili v nedeľňajšom zápase 30. kola najvyššej nemeckej súťaže na ihrisku Freiburgu presvedčivo 4:0. V aktuálnom ročníku tak načali tretiu desiatku svojich výhier a manko na vedúci Bayern Mníchov znížili na jeden bod. Najväčší podiel na víťazstve favorita mal nemecký reprezentant Marco Reus, ktorý jeden gól dal a na ďalšie dva prihral. Okrem neho sa do listiny strelcov zapísali aj ďalšie hviezdy Dortmundu ako Jadon Sancho, Mario Götze a Paco Alcácer. V druhom nedeľňajšom dueli remizovala Hertha Berlín s Hannoverom 0:0. Po piatich prehrách v sérii klub z metropoly Nemecka konečne bodoval, ale remíza s posledným mužstvom tabuľky sa mu málila. V drese Herthy odohral celé stretnutie Ondrej Duda, jeho klubový spoluhráč a ďalší slovenský reprezentant Peter Pekarík bol na lavičke náhradníkov. Góly: 12. Sancho, 54. Reus, 79. Götze, 87. Paco Alcácer /Ondrej Duda odohral celé stretnutie, Peter Pekarík (obaja Hertha) bol na lavičke náhradníkov/


Pre záťaže životného prostredia by sa mohlo vyvlastňovať, vyhlásil Sólymos

Zmenou v geologickom zákone by sa mohol parlament zaoberať na prvej schôdzi roku 2018.

BRATISLAVA. Súkromné pozemky, na ktorých sa nachádzajú environmentálne záťaže a vlastníci nechcú udeliť povolenie na ich odstránenie, by štát mohol vyvlastniť. V rozhovore pre TASR to avizoval minister životného prostredia László Sólymos (Most-Híd). Zmenou v geologickom zákone by sa podľa jeho slov mohli poslanci zaoberať na prvej tohtoročnej schôdzi parlamentu, ktorá sa začne 30. januára. Vyvlastňovanie sa má týkať tých pozemkov s envirozáťažmi, ktoré sa idú sanovať a ich vlastníci ich nechcú odpredať, respektíve poskytnúť za štandardných podmienok. Legislatívna zmena podľa Sólymosa reaguje aj na situáciu s plánovanou sanáciou skládky v bratislavskej Vrakuni, kde je problém pri stavebnom konaní pri troch pozemkoch. "Sú to súkromníci, jednoducho sa zaťali," skonštatoval. Ako poznamenal, iná možnosť ako vyvlastnenie v súčasnosti nie je, nakoľko sa so súkromnými subjektmi nepodarilo nájsť zhodu. "Myslím si, že neexistuje väčší verejný záujem, ako je sanácia skládky nebezpečného odpadu. Ohrozuje to život a zdravie ľudí, vodu, všetko," zhrnul Sólymos. Envirozáťaže sa na Slovensku nachádzajú sa najmä v areáloch priemyselných alebo poľnohospodárskych podnikov, nekontrolovaných skládkach nebezpečných odpadov či v nezabezpečených skladoch pesticídov.


Ceny v auguste sa medziročne zvýšili, klesli iba v doprave

BRATISLAVA. V auguste 2019 v porovnaní s augustom 2018 sa spotrebiteľské ceny v úhrne zvýšili o 2,8 percenta. Informoval o tom v piatok Štatistický úrad (ŠÚ) Slovenskej republiky. Medziročne vzrástli ceny v odboroch potraviny a nealkoholické nápoje o 5,2 percenta, bývanie, vodu, elektrinu, plyn a ostatné palivá o 3,8 percenta, reštaurácie a hotely o 3,7 percenta, rozličné tovary a služby o 3,5 percenta, alkoholické nápoje a tabak o 2,8 percenta, pošty a spoje o 2,3 percenta, rekreácia a kultúra o 1,8 percenta, odevy a obuv o 1,7 percenta, nábytok, bytové zariadenie a bežná údržba domácnosti, vzdelávanie zhodne o 1,5 percenta, zdravotníctvo o 0,9 percenta. Klesli ceny v doprave o 1,9 percenta. Spotrebiteľské ceny sa v auguste 2019 v porovnaní s júlom 2019 v úhrne zvýšili o 0,2 percenta. Vzrástli ceny v odboroch doprava o 1,6 percenta, alkoholické nápoje a tabak, rozličné tovary a služby zhodne o 0,3 percenta, reštaurácie a hotely o 0,2 percenta, potraviny a nealkoholické nápoje, bývanie, voda, elektrina, plyn a ostatné palivá, nábytok, bytové zariadenie a bežná údržba domácnosti; zdravotníctvo, vzdelávanie zhodne o 0,1 percenta. Znížili sa ceny odevov a obuvi o 0,7 percenta, rekreácie a kultúry o 0,1 percenta. Na júlovej úrovni zostali ceny za pošty a spoje. V priemere za osem mesiacov roku 2019 v porovnaní s rovnakým obdobím roku 2018 sa spotrebiteľské ceny v úhrne zvýšili o 2,6 percenta. Index spotrebiteľských cien v auguste oproti júlu vzrástol v domácnostiach zamestnancov, v nízkopríjmových domácnostiach zhodne o 0,2 percenta, v domácnostiach dôchodcov o 0,1 percenta. Index spotrebiteľských cien sa v auguste 2019 medziročne zvýšil za domácnosti zamestnancov o 2,8 percenta, za domácnosti dôchodcov o 3,3 percenta, za nízkopríjmové domácnosti o tri percentá. V priemere za osem mesiacov roku 2019 v porovnaní s rovnakým obdobím roku 2018 sa index spotrebiteľských cien zvýšil za domácnosti zamestnancov o 2,5 percenta, za domácnosti dôchodcov o tri percentá, za nízkopríjmové domácnosti o 2,7 percenta.


Slovensko čaká silné sneženie, napadnúť môže štyridsať centimetrov snehu

BRATISLAVA. Celé územie Slovenska čaká od stredy večera silné sneženie, ktoré potrvá aj vo štvrtok. Slovenský hydrometeorologický ústav (SHMÚ) preto vydal výstrahu 2. stupňa pred snežením pre 17 južnejších okresov stredného Slovenska. Meteorológovia očakávajú, že do štvrtka 16:00 spadne v tejto oblasti 35 až 40 centimetrov nového snehu. "Uvedená výška nového snehu predstavuje veľké nebezpečenstvo pre dopravu a pohyb osôb," varuje SHMÚ. Pre zvyšok územia platí výstraha 1. stupňa pred snežením, pričom na západe krajiny môže spadnúť päť až 15 cm nového snehu, na severe 20 až 30 a na východe 10 až 20 cm snehu. Juhovýchodný cíp Slovenska je bez výstrah.


INZERCIA4 spôsoby, ako cvičiť popri práci aj v nej

Denne by sme sa mali hýbať dve hodiny. Neverili by ste, ale ide to aj v práci.

Počas celého dňa by sme sa ideálne mali hýbať dve až štyri hodiny. To sa však nezlučuje s väčšinou sedavých kancelárskych zamestnaní. Neviete si predstaviť, kde by ste na toľký pohyb vzali čas alebo príležitosť? Spolu s dvomi zamestnancami bratislavského Dellu vám dokážeme, že to ide. Aby sa človek popri sedavom zamestnaní udržiaval zdravý, nemusí byť vrcholovým športovcom. Občas stačí ponaťahovať skrátené svalstvo a uvoľniť sa, napríklad strečingom. „U nás vo firme som na strečingové cvičenia ako joga či power joga nejaký čas chodieval. Cvičilo sa vždy pred prácou, ráno o ôsmej. Pomohlo mi to naštartovať organizmus, cítil som sa ľahký a uvoľnený. Skrátka som začínal dni s čistou hlavou,“ hovorí Martin Ďubek, ktorý pracuje ako finančný kontrolór v globálnom biznis centre Dell Bratislava a je zanieteným športovcom. Keby sme mali Dell opísať štyrmi slovami, povedali by sme „šikovnosť – atmosféra – biznis – kondička.“ Hľadáme ľudí, ktorí k týmto štyrom slovám pridajú niečo vlastné a jedinečné. Nájdi si svoju pozíciu u nás na karieravdell.sk. Cvičenie môže byť tiež skvelou „teambuildingovou“ aktivitou a príležitosťou lepšie spoznať kolegov. Ideálny je napríklad kolektívny šport. „Firma podporuje viacero kolektívnych športov. Práve pri nich majú kolegovia príležitosť lepšie sa spoznať a zabaviť aj mimo pracovného prostredia. Častokrát sa stáva, že jeden športový tím tvoria ľudia z rôznych oddelení. Niektorí sa predtým poznali iba z videnia a po zopár hrách sú z nich kamaráti,“ vysvetľuje Martin Ďubek. Obľúbenou spoločnou aktivitou v zamestnaniach s flexibilným pracovným časom, pri ktorej sa dá udržiavať v pohybe a zároveň budovať pracovné väzby, je aj beh. Okrem pohybu zaisťuje aj pobyt na čerstvom vzduchu a zmenu prostredia. „Sám síce nebehávam, no sledujem, že u nás máme skupinky ľudí, ktorí sa chodievajú prebehnúť pravidelne. Počas obeda či uprostred dňa, kedykoľvek,“ hovorí Martin. Pri športe sa do mozgu vyplavujú hormóny šťastia, endorfíny, ktoré spôsobujú, že sa cítime dobre. To zvyšuje sústredenosť a tiež motiváciu. Adrenalín po posilňovaní zasa podporuje výkonnosť a produktivitu. „Keďže mám sedavé zamestnanie, rád sa nejako odreagujem aj fyzicky. Vždy ma to uvoľní a prídem na iné myšlienky. Najradšej však cvičím uprostred dňa. Ráno si ťažšie vyčlením čas a večer chcem byť s rodinou. U nás v práci máme modernú posilňovňu, čo vnímam ako obrovskú výhodu, pretože tam môžem ísť kedykoľvek. Napríklad počas obeda či keď mám zrovna voľnejší pracovný rozvrh,“ vysvetľuje Martinov kolega, senior manažér oddelenia predaja Miroslav Šmahel, ktorý tiež pravidelne využíva moderné športové priestory. Popri svojej práci organizuje a koordinuje fitness súťaž pre kolegov, ktorá podporuje zdravý životný štýl, zhadzovanie nadbytočných kilogramov a zlepšovanie fyzickej kondície. To, že firma nemá športovú zónu nemusí znamenať, že ľudia v nej sa prestanú hýbať. Stačí napríklad prestať chodiť výťahom a nájsť najbližšie schodisko. Nie len, že sa vďaka chôdzi po schodoch posilňujú nohy a zadok, môže chrániť aj pred problémami s cievami či pred cukrovkou. Tiež zvyšuje mozgovú aktivitu. V Delli dokonca zorganizovali výzvu, počas ktorej mali účastníci istý čas chodiť iba po schodoch. „Veľa ľudí si na to zvyklo. Keď dnes kráčam po schodoch, rozmýšľam či som náhodou neprepočul požiarny alarm, pretože je tam úplne plno,“ smeje sa Martin.


Rakúsko pristúpi k zatvoreniu kontroverzného centra podporovaného Rijádom

VIEDEŇ. Rakúske ministerstvo zahraničných vecí v stredu oznámilo, že bude implementovať výsledok hlasovania poslancov parlamentu vyzývajúci na zatvorenie kontroverzného viedenského strediska pre náboženský dialóg financovaného Saudskou Arábiou. Informovala o tom tlačová agentúra AFP. Poslanci v stredu hlasovali za požiadavku na ukončenie činnosti Centra kráľa Abdalláha pre medzináboženský a medzikultúrny dialóg (KAICIID) po opakovanej kritike porušovania ľudských práv Saudskou Arábiou. Hlasovanie bolo vyvolané nedávnym prípadom, keď Rijád odsúdil na smrť 18-ročného muža za údajné zločiny spáchané ešte v čase, keď bol maloletý. Rakúsky rezort diplomacie ďalej oznámil, že vyhovie rozhodnutiu parlamentu a "skúma nevyhnutné právne úkony" v súvislosti s týmto krokom. Centrum bude zatvorené spôsobom, ktorý "nepoškodí záujmy zahraničnej politiky Rakúska, a bude v súlade s medzinárodnou praxou", uviedlo ministerstvo vo vyhlásení. Centrum je od svojho otvorenia v roku 2012 pravidelne zdrojom kontroverzií. Jeho kritici tvrdia, že KAICIID ponúklo vláde v Rijáde možnosti, ako sa bez povšimnutia preniesť cez obvinenia z hrubého porušovania ľudských práv. KAICIID vo vyhlásení uviedlo, že "správy o (stredajšom) parlamentnom hlasovaní prijalo so znepokojením". Centrum otvoril s veľkou pompou vtedajší generálny tajomník OSN Pan Ki-mun a vysoko postavení predstavitelia hlavných svetových náboženstiev. Zakladaciu dohodu KAICIID podpísalo Rakúsko, Španielsko a Saudská Arábia, pričom Vatikán tu figuroval ako pozorovateľ. Centrum až donedávna vždy požívalo stupeň politickej ochrany rakúskej vlády, predovšetkým od stredopravicovej Rakúskej ľudovej strany (ÖVP) a jej lídra Sebastiana Kurza. Avšak pád jeho vlády v máji a jeho následné odstúpenie z funkcie kancelára po vyslovení nedôvery znamenalo, že ďalšie strany mohli spojiť sily pri hlasovaní proti činnosti KAICIID.


Rusko porušilo dohodu z konca studenej vojny, riadenú strelu rozmiestnilo tajne

Sovieti sa s Američanmi dohodli o likvidácii rakiet stredného a kratšieho doletu v Európe v roku 1988.

WASHINGTON. Rusko tajne rozmiestnilo novú strelu s plochou dráhou letu napriek výhradám amerických predstaviteľov, že tým poruší odzbrojovaciu dohodu o zákaze pozemných striel stredného doletu, považovanú za medzník konca studenej vojny. Uviedol to denník The New York Times (NYT) na svojej internetovej stránke s odvolaním sa na nemenovaného predstaviteľa. Sovietsko-americká zmluva o likvidácii rakiet stredného a kratšieho doletu v Európe, ktorá nadobudla platnosť v roku 1988, zakazuje rozmiestňovanie pozemných rakiet s doletom od 500 do 5500 kilometrov. Ustanovenia dohody naplnili obe signatárske krajiny v roku 1991. USA už v roku 2014 varovali, že Rusko porušuje túto dohodu skúškami nových striel. Počas fázy skúšok sa vláda Baracka Obamu snažila Rusov presvedčiť, aby toto porušenie dohody napravili. Teraz však americkí predstavitelia dospeli k záveru, že "zakázaná strela" je plne funkčná a bola tajne rozmiestnená. Rusi teraz disponujú dvoma oddielmi týchto striel, z ktorých jeden sa stále nachádza na skúšobnej strelnici Kapustin Jar na juhovýchode európskej časti Ruska. Druhý oddiel sa presunul na inú základňu, oznámil NYT vysoko postavený predstaviteľ, ktorý nebol oprávnený prezradiť ďalšie podrobnosti z hlásení rozviedky. Tento krok podľa NYT predstavuje veľkú výzvu pre nového amerického prezidenta Donalda Trumpa, ktorý volal po zlepšení vzťahov s ruským prezidentom Vladimirom Putinom. A to práve v čase, keď sa Trumpová vláda snaží zaplniť kľúčové pozície na ministerstvách zahraničia a obrany a nájsť trvalú náhradu za poradcu pre národnú bezpečnosť Michaela Flynna, ktorý odstúpil po odhalení, že mylne informoval o svojich rozhovoroch s ruským veľvyslancom vo Washingtone. Ruský program silne znepokojuje Pentagon, ktorý ako možnú odpoveď navrhoval posilnenie protiraketovej obrany v Európe, alebo rozmiestnenie pozemných a námorných striel s plochou dráhou letu. Generál Philip Breedlove pred vlaňajším odchodom z čela NATO varoval, že rozmiestnenie striel je z vojenského hľadiska tak dôležitý krok, že nemôže zostať bez odpovede. Ruský krok by podľa denníka tiež mohol zvýšiť ohrozenia členských štátov Severoatlantickej aliancie. Nový americký minister obrany Jim Mattis sa má stretnúť so svojimi európskymi partnermi v Bruseli v stredu. Američania nazývajú ruskú strelu SSC-X-8, alebo SSC-8, Rusi podľa serveru GlobalSecurity 9M729. Každý oddiel je vyzbrojený štyrmi odpaľovacími zariadeniami, ktoré sa veľmi silno podobajú odpaľovacími zariadeniami taktických rakiet Iskander, čo podľa generála Breedlovea silne sťažuje rozpoznanie a overenie.


Kažimír sa podľa Politico predsedom Euroskupiny nestane

Favoritmi na šéfa Euroskupiny sú podľa Politico  Mário Centeno a Pierre Grameg.

BRUSEL. Štyria kandidáti na post predsedu Euroskupiny sa v pondelok krátko popoludní zapoja do súťaže o to, ktorý z nich sa v januári stane v poradí už tretím šéfom neformálneho združenia ministrov financií eurozóny. Európsky týždenník Politico pripomenul, že favoritmi sú kandidáti z Portugalska a Luxemburska. Týždenník Politico na svojom internetovom serveri v pondelok zopakoval, že nový šéf Euroskupiny bude vybraný spomedzi ministrov financií Lotyšska, Luxemburska, Portugalska a Slovenska. Víťaz potrebuje získať najmenej 10 hlasov, čiže podporu 10 krajín 19-člennej eurozóny. Táto súťaž je však podľa Politico považovaná iba za výber medzi Portugalčanom Máriom Centenom z politickej skupiny európskych socialistov a Luxemburčanom Pierrom Gramegnom, ktorý je z politického prúdu liberálov. Luxembursko už malo šéfa Euroskupiny - Jeana-Clauda Junckera, ktorý v súčasnosti predsedá Európskej komisii. Aj v tejto "dvojsúťaži" je však za favorita považovaný Centeno. Nástupcami Jeroena Dijjselbloema sa podľa denníka zrejme nestane slovenský minister financií Peter Kažimír, ktorý je rovnako z tábora socialistov a Lotyška Dana Reizniece-Ozola, ktorá zastupuje tábor Zelených. Ministri financií eurozóny by mali začať hlasovať o svojom novom šéfovi hneď na úvod zasadnutia, okolo 13.00 h miestneho času. Prvým šéfom Euroskupiny (2005-2013) bol Jean-Claude Juncker, ktorého v januári 2013 nahradil holandský socialista Jeroen Dijjselbloem. Funkčné obdobie Dijsselbloema sa skončí v januári 2018.


Vlna horúčav vrcholí, v pondelok večer dorazí studený front

Oteplenie pod Tatrami je zrejme vyvolané fohnovým efektom pri prepadávaní vzduchu cez hory.

BRATISLAVA. Horúčavy už nebudú trvať dlho. Na Slovensku totiž začne počasie ovplyvňovať v pondelok večer studený front. Priniesť môže prehánky a búrky, a to predovšetkým na západe a severe krajiny. Vyskytnúť sa môžu aj silné búrky so silným vetrom. Na východe Slovenska hrozia silné búrky skôr v utorok (2. 7.). Informuje o tom Slovenský hydrometeorologický ústav (SHMÚ) na sociálnej sieti. Pred príchodom studeného frontu aktuálne na Slovensku vrcholí prílev veľmi teplého tropického vzduchu od juhozápadu. Teplota na niektorých staniciach už presiahla 30 stupňov Celzia. "Prvá bola stanica Kuchyňa na Záhorí, no zaujímavé je, že potom boli medzi ďalšími stanice v Tatrách a okolí - Poprad, Tatranská Lomnica, Kežmarok, Švedlár, Rabča a podobne," spresnil SHMÚ. V okolí Tatier je podľa meteorológov však teplejší vzduch. Lokálne oteplenie je zrejme vyvolané fohnovým efektom pri prepadávaní vzduchu cez horské prekážky. "V dnešný mimoriadne teplý deň teplota podľa operatívnych údajov vystúpila zatiaľ na 37 °C na staniciach Kuchyňa, Moravský Sv. Ján a Kráľová pri Senci, pričom na viacerých miestach západného Slovenska je okolo 35 °C. Mimoriadne teplo je aj na severe, 35 °C sme namerali aj v Podolínci a 32-34 °C na väčšine staníc v tatranskom regióne, podobne aj na Orave, pričom 33 °C je aj na stanici Tatranská Lomnica. V tatranskej oblasti budú prekonané rekordy maximálnej dennej teploty, pričom na niektorých staniciach budú tieto rekordy aj významnejšie. Najchladnejšie je na krajnom východe Prešovského kraja, kde máme väčšinou 30-31 °C," napísali hydrometeorológovia na Facebooku.


Rumunsko vyšetruje prípad sirotinca, v ktorom zomreli stovky detí

K väčšine úmrtí dochádzalo každoročne v zime.

BUKUREŠŤ. Rumunský Inštitút pre skúmanie zločinov komunizmu v pondelok odovzdal orgánom činným v trestnom konaní všetky svoje poznatky a materiály o sirotinci, v ktorom počas komunizmu zomreli stovky detí, pričom podľa inštitútu mnohé z nich zahynuli za hrozných podmienok a veľkému percentu úmrtí sa dalo zabrániť. Existencia bývalého sirotinca v meste Siret na severovýchode Rumunska je už desaťročia obostretá tajomstvom a vďaka množstvu legiend, ako aj pravdivých príbehov, ktoré sú s ním spájané, sa preň vžilo pomenovanie "Hororový sirotinec". Inštitút pre skúmanie zločinov komunizmu vypracoval podrobnú správu o úmrtiach 340 detí, ktoré v tomto zariadení prišli o život v 80-tych rokoch minulého storočia. Staršie prípady z dôvodu nedostatku dôkazového materiálu neskúmali. Celkovo však za celú históriu sirotinca, teda v rokoch 1956 až 2001, v ňom zomrelo vyše 1 500 sirôt. Ako oficiálne dôvody ich úmrtia sa vo väčšine prípadov uvádzajú pľúcne či srdcové choroby a epilepsia, pričom k väčšine úmrtí dochádzalo každoročne v zime. "Deti zomierali na ochorenia, ktorým sa dalo ľahko predísť, ak by sa včasne diagnostikovali a náležite liečili," uvádza inštitút v správe, ktorú odovzdal vyšetrovateľom. V niektorých prípadoch inštitút priamo konštatuje, že deti zomreli "vďaka neľudskému zaobchádzaniu".


Ospalosť značí zvýšené riziko Alzheimerovej choroby

Unaveným seniorom sa v mozgu nahromadilo vyššie množstvo plaku.

BRATISLAVA. Problémy so spánkom a riziko demencie spolu preukázateľne súvisia. Dosiaľ si však vedci neboli istí, či je poškodenie mozgu príčinu, alebo následkom problematického spánku. Štúdia v časopise JAMA Neurology ukazuje, že nadmerná denná ospalosť u kognitívne zdravých starších ľudí vedie k hromadeniu amyloidu, plaku v mozgovom tkanive. Nahromadený amyloid je prvým známym príznakom predklinického štádia Alzheimerovej choroby. Mozog sa počas spánku zbavuje toxínov, ktoré sa v ňom hromadili počas dňa. Okrem toho však dochádza aj k vyplavovaniu beta amyloidov, ktoré narúšajú spánok. „V našej štúdii sme chceli zistiť, či nadmerná ospalosť počas dňa spôsobuje postupný nárast amyloidu u ľudí bez demencie,“ hovorí pre CNN výskumníčka Mayo Clinic Prashanthi Vemuriová. „A odpoveď znie áno.“ Do štúdie Mayo Clinic sa zapojilo takmer tristo pacientov vo veku nad 70 rokov. Aby sa u nich vylúčila demencia, museli prejsť vyšetrením mozgu a sériou kognitívnych testov. Zároveň vypĺňali dotazník o kvalite spánku. Vedci dobrovoľníkom priebežne merali množstvo beta amyloidov a porovnávali výsledky s mierou ospalosti počas dňa, ktorú ľudia hlásili. Najospalejší ľudia vykázali počas dvoch rokov najvyššie hladiny amlyoidov vedúcich k Alzheimerovej chorobe. Plak sa objavoval najmä v oblastiach mozgu, ktoré zodpovedajú za emócie, pamäť a správanie. Hoci pilotný výskum musia podporiť ďalšie štúdie, pre praktických lekárov predstavuje bezplatnú a dostupnú diagnostickú pomôcku. Pri starších pacientoch môže ospalosť pomôcť včas rozpoznať pacientov, ktorí majú zvýšené riziko Alzheimera. DOI: 10.1001/jamaneurol.2018.0049


Inšpektori našli na Slovensku ďalšie vaječné výrobky so škodlivým jedom proti parazitom

Inšpektori robia cielené kontroly potravín zamerané na slepačie vajcia, hydinové mäso a výrobky z vajec.

BRATISLAVA. Potravinoví inšpektori našli na Slovensku ďalšie vaječné výrobky so škodlivým pesticídom fipronilom, potvrdilo ministerstvo pôdohospodárstva. Už ich stiahli z trhu. Ide o vaječnú pasterizovanú melanž a vaječný tekutý žĺtok, potraviny pochádzajú z Nemecka, našli ich v prevádzke Zeelandia, s.r.o., Rozhanovce. Ministerka pôdohospodárstva Gabriela Matečná ( SNS) vyzvala dodávateľov potravín, aby nehazardovali so zdravím obyvateľov. "Zloženie a pôvod dovážaných potravín treba dôsledne preverovať. Odporúčam, aby sa vsadilo na overené produkty od overených dodávateľov, ideálne zo Slovenska, kde je celý výrobný proces plne pod kontrolou od farmy až po obchod," uviedla. Slovenskí zákazníci by sa podľa nej mali zaujímať o pôvod potravín nielen v obchodoch, ale aj reštauráciách. Nadlimitný počet fipronilu našili inšpektori v týchto dňoch v produkte "Vaječná melanž tekutá pasterizovaná" (DS 21.9.2017, šarža L 6183-0, dodávateľ: EIPRO-Vermarktung GmbH & KG, Postfach 1404, Lohne 49381, Nemecko). V druhom prípade šlo o výrobok "Vaječný žĺtok tekutý 10 kg" (DS 2.9.2017, šarža 6191-0, dodávateľ: EIPRO-Vermarktung GmbH & KG, Postfach 1404, Lohne 49381, Nemecko. Inšpektori robia v týchto dňoch cielené kontroly potravín zamerané na slepačie vajcia, hydinové mäso a výrobky z vajec dodaných z iných členských krajín. Rozhodli sa tak urobiť po prepuknutí kauzy s holandskými vajcami obsahujúcimi fipronil v štyroch bratislavských hoteloch.


Za vlaňajší nálet na severozápade Sýrie môže podľa OSN Moskva

Ide o prvý prípad, keď Vyšetrovacia komisia pripísala Rusku zodpovednosť za usmrtenie civilistov v Sýrii.

ŽENEVA. Nálet na mesto Atárib v provincii Idlib na severozápade Sýrie, pri ktorom vlani v novembri zahynulo na miestnom trhovisku najmenej 84 ľudí, zjavne uskutočnilo ruské lietadlo. Podľa agentúry AP to oznámila v utorok Vyšetrovacia komisia OSN pre Sýriu, pričom ide o prvý prípad, keď tento orgán pripísal Rusku zodpovednosť za usmrtenie civilistov v Sýrii. Nálet na uvedené mesto, ktorý môže byť považovaný za vojnový zločin, si okrem obetí na životoch vyžiadal aj zranenia ďalších približne 150 ľudí. V správe vyšetrovateľov sa uvádza, že "všetky dostupné informácie" nasvedčujú tomu, že vtedy útočilo jedno z ruských lietadiel. Pri nálete z 13. novembra 2017 bolo zasiahnuté trhovisko v Atáribe, ako aj okolité domy a policajná stanica, ktorá podliehala sýrskym povstalcom podporovaným Západom. Podľa zistení vyšetrovacej komisie, vytvorenej pred šesť a pol rokom, aby sa venovala podozreniam z porušovania ľudských práv ktoroukoľvek bojujúcou stranou v Sýrii, lietadlo nasadené pri uvedenom útoku vzlietlo zo základne Humajmím na západe Sýrie. Tú ruské sily využívajú na vzdušné operácie proti sýrskym povstaleckým skupinám. Rusko je v sýrskom konflikte jedným z hlavných podporovateľov vlády prezidenta Bašára Asada a pomocou náletov pomohlo obrátiť vývoj v jej prospech. Ruské sily pritom dôrazne popierajú obvinenia, že by pri útokoch dochádzalo k usmrcovaniu civilistov.


Líder UKIP sa rozišiel s priateľkou, urážala princovu snúbenicu

Komentáre dnes už bývalej partnerky šéfa britských euroskeptikov vyzneli rasisticky.

LONDÝN. Líder euroskeptickej Strany nezávislosti Spojeného kráľovstva (UKIP) Henry Bolton oznámil, že sa rozišiel so svojou priateľkou, ktorá mala rasistické poznámky o snúbenici princa Harryho Meghan Markleovej. Bolton v pondelok povedal, že "romantická povaha" jeho vzťahu s 25-ročnou Jo Marneyovou sa skončila. Päťdesiatštyriročný bývalý vojak pre televíznu stanicu ITV zároveň uviedol, že zo svojej funkcie odstúpiť neplánuje.Marneyovú, ktorá sa označuje za modelku a herečku, vyhodili zo strany UKIP po tom, čo noviny Mail on Sunday zverejnili jej textové správy. V nich okrem iného uvádza, že ľudia tmavej pleti sú škaredí a princova snúbenica Meghan Markleová "pošpiní" kráľovskú rodinu. Marneyová sa za svoje slová neskôr ospravedlnila, trvá však na tom, že boli vytrhnuté z kontextu.


Návod na prežitie v kancelárii: tipy, ako zvládnuť sedavé zamestnanie

Sedieť celý deň v práci môže mať fatálne následky na zdravie.

Ľudia, ktorí sedia dlhé hodiny za počítačom, mávajú postihnuté najmä plecia a oblasť krčnej chrbtice. Telo sa pri tejto činnosti automaticky dostáva do polohy, keď sú plecia vytiahnuté nahor, krk a hlava sa posúvajú smerom dopredu. Kto strávi v takejto polohe neprirodzene dlho, tomu časom v oblasti krčnej chrbtice menší hrb, ktorý sa časom zväčšuje. Uvoľniť stuhnuté partie okolo krčnej chrbtice si vyžaduje hodiny bolestivej rehabilitácie pod vedením skúseného fyzioterapeuta. Existuje však aj zopár jednoduchých cvičení, ktoré je dobré urobiť si kedykoľvek pri počítači, keď cítite stuhnutie v tejto kritickej oblasti. Keď pozeráte dlhé hodiny do tej istej vzdialenosti na obrazovke počítača, vaše oči tým trpia. Z času na čas je dobré dopriať im uvoľnenie. Odvráťte zrak vedome od obrazovky a vyhliadnite si vedome vzdialenejší bod na stene. Skúste sa naň aspoň minútu sústrediť a pritom pokojne dýchať. Ak vás bolia oči z práce pri počítači, alebo trpíte bolesťami hlavy, robte toto cvičenie viackrát za deň. Cítite sa v práci pod tlakom? Vaše telo na to reaguje stuhnutosťou svalov a zrýchleným tepom. Ak sa to opakuje často, môže to mať na vaše zdravie negatívne následky. Pocity tlaku dokáže účinne vyrovnať jednoduché cvičenie. Postavte sa, nohy sú rozkročené ležérne na šírku ramien. Zatvorte oči a predstavte si, že ste niekde inde, na nejakom veľmi príjemnom mieste, kde vás nič neohrozuje. Predstavte si, že z pliec a nôh striasate všetku mentálnu záťaž, vytraste nohy aj ruky tak silno, ako vládzete a predstavte si pri tom, ako z vás postupne odchádza všetko negatívne a telo sa príjemne uvoľňuje. Ľudia, ktorí pracujú v sedavom zamestnaní, do ktorého sa vozia autom, riskujú nielen degeneratívne ochorenia chrbtice, ale aj spomalenie metabolizmu, priberanie, vznik cukrovky druhého typu a kardiovaskulárnych ochorení. Najlepšou prevenciou je zaradiť do svojho denného režimu viac pohybu. Nemusíte chodiť každý deň do fitnesscentra, pomôžu aj jednoduché opatrenia, ktoré ľahko zaradíte do svojho denného programu: Ak vychádzame z predpokladu, že priemerné ľudské telo by malo prijať za deň asi dva litre tekutín, pričom toto množstvo sa môže ešte zvýšiť počas teplých dní, keď sa viac potíme, mali by sme vypiť v práci, kde trávime asi polovicu dňa, aspoň liter. Ďalšieho pol litra je dobré vypiť ráno nalačno pred raňajkami a posledný polliter je dobré prijať večer pred spaním. V práci netreba zabúdať na to, že nápoje s obsahom kofeínu, ako sú káva a čierny čaj sa do pitného režimu nepočítajú. Naopak, prispievajú k odvodneniu, takže každú vypitú šálku takéhoto nápoja by sme mali vykompenzovať pohárom vody. Okrem stolových vôd môžeme v menšom množstve prijímať aj minerálne vody, ktoré by sme však mali striedať. Vhodná je aj prevarená voda z vodovodného kohútika, ochladená na bežnú izbovú teplotu. Ak vám nechutí, môžete si ju vylepšiť troškou citrónovej šťavy lebo čerstvou mätou. Aj keď si duševná práca pri počítači vyžaduje istý prísun energie, nikdy pri nej nespálime toľko kalórií, ako pri intenzívnej fyzickej činnosti. Na to by sme mali myslieť už pri výbere raňajok. Ak radi raňajkujeme sladké jedlá, je pre nás ideálne čerstvé ovocie, ktoré nás zásobí potrebnými vitamínmi. Ak ráno radšej jedávame slané jedlá, môžeme si dopriať plátok celozrnného chleba s avokádovou alebo bryndzovou nátierkou a čerstvou zeleninou. Na obed uprednostníme niečo ľahké, čo príliš nezaťaží trávenie. Ideálnym obedom je napríklad suši s vyváženým pomerom bielkovín a sacharidov. Ak sa rozhodneme pre šalát, namiesto ťažkých dresingov je dobré uprednostniť olivový olej a balzamiko. A, samozrejme, vynechať krutóny. Zaskočil vás hlad pred obedom alebo popoludní? Určite by ste ho nemali zaháňať mufinami alebo čokoládovými tyčinkami. Lepšie je mať poruke hrsť orechov. Večer by vám mala stačiť zeleninová polievka alebo kúsok duseného chudého mäsa so zeleninou. Každé ráno vstávate s nechuťou a chodíte do práce so stiahnutým žalúdkom? Ak to potrvá dlhší čas, pravdepodobne sa nevyhnete syndrómu vyhorenia a presvedčeniu, že musíte zmeniť profesiu alebo zamestnávateľa. Zmena prostredia však možno váš problém nevyrieši. Kým sa do nej pustíte, skúste si položiť pár otázok.


Podľa člena rady ČNB je zlato iba talizman, nízke zlaté rezervy nie sú problém

Česko porovnaní s inými krajinami je to relatívne nízke zlaté rezervy.

PRAHA. Česká národná banka (ČNB) by mohla do budúcnosti zvýšiť podiel zlata na devízových rezervách. Zrejme však nepôjde o dramatický rast, nakoľko budúcnosť ceny zlata je veľmi neistá. Uviedol to tento týždeň člen Bankovej rady ČNB Vojtěch Benda. Zlato označuje za "talizman" a nízke zlaté rezervy Česka podľa neho nepredstavujú žiadny problém. ČNB drží momentálne vo svojich trezoroch približne desať ton zlata. V porovnaní s inými krajinami je to relatívne málo. Napríklad, Slovensko drží okolo 32 ton zlata a Nemecko viac než 3000 ton tohto kovu. Väčšiny zlatých rezerv sa ČNB zbavila koncom 90. rokov, uviedol server novinky.cz. "Za vhodných podmienok môžeme devízové rezervy v zlate zvýšiť," povedal Benda. Podľa neho by bezpečný podiel na devízových rezervách ČNB nikdy nemal prekročiť 3 % pre kolísavú cenu tohto drahého kovu. V súčasnom období tvorí zlato menej než 1 % českých rezerv. Zvýšenie na 3 % by tak znamenalo prikúpenie niekoľkých desiatok ton zlata. Benda by však bol pri nákupoch opatrnejší. "Napríklad z hľadiska investícií je omnoho zaujímavejšie, než kupovať priamo fyzické zlato, kupovať si akcie firiem, ktoré zlato ťažia. Tie sú totiž schopné omnoho lepšie odolávať prípadným výkyvom komoditných cien," myslí si Benda. Okrem toho pripúšťa, že na význam zlatých rezerv nemajú centrálne banky jednotný názor. Napríklad Bank of Canada nemá žiadne zlato, uviedol. "Potom sú tu štáty s veľmi nízkymi devízovými rezervami v zlate, ako napríklad Maďarsko. Nevidím v tom problém a nemyslím si, že by sa niečo zásadne zmenilo, ale ak tým budeme môcť podporiť prípadne väčšiu dôveru domácností a českých firiem v domácu menu, tak by som sa debate o miernom zvýšení devízových rezerv v zlate nebránil," dodal člen Bankovej rady ČNB. Naznačil však, že dôležitosť zlatých rezerv ľudia preceňujú a mentálne žijú v predstave, že mena je krytá zlatom, čo už dávno neplatí. "Zlato je taký, ako sa v ekonómii hovorí, talizman, má talizmanickú hodnotu. Je pravda, že pre väčšinu verejnosti je akýmsi garantom, aj keď neprávom, stability meny a vymeniteľnosti meny," uviedol. Pripomenul, že za prvej republiky maximálna držba devízových rezerv dosahovala v 30. rokoch okolo sto ton zlata. V porovnaní s tým povestný zlatý poklad, ktorý nazhromaždili domácnosti a firmy v zbierkach určených pre vznik československej meny, predstavoval 300 kg zlata. To je zlomok, asi 0,3 % z celkového objemu zlatých rezerv v tom období. Preto je podľa neho možné označiť za mýtus, že zlaté rezervy centrálnej banky po vzniku Československa zabezpečili občania svojou zbierkou. "Okolo 300 kg zlata, to je pár tehál, to by skutočne na zabezpečenie stability meny alebo pokrytie našej meny zlatom nestačilo. Zlato sa potom nakupovalo na trhoch, čo robila centrálna banka. Je to rovnaký mýtus ako to, že Národné divadlo sa postavilo zo zbierok. Pritom sa vie, že najväčším podielom prispeli české stavy a habsburský dvor," dodal Benda.


Tesla zvažuje výstavbu novej továrne na výrobu SUV Modelu Y

Závod v Kalifornii praská vo švíkoch, hovorí Musk.

SAN FRANCISCO, BRATISLAVA. Americký výrobca elektromobilov Tesla zvažuje výstavbu novej továrne, kde by vyrábal svoj piaty model, menšie SUV Model Y. To by malo na trh prísť koncom roku 2019. V stredu to povedal akcionárom zakladateľ a riaditeľ automobilky Elon Musk. Automobilka má v súšasnosti jediný závod v kalifornskom meste Fremont, ktorý však podľa Muska "praská vo švíkoch". Vyrába sa v nej sedan Model S, SUV Model X a čoskoro aj nový Model 3. "Vo Fremonte už nemáme kapacity na výrobu Modelu Y. Bude to musieť byť niekde inde," povedal Musk. Tesla sa podľa trhového ohodnotenia najhodnotnejšou automobilkou v USA. K rastu ceny akcií prispelo očakávanie veľkého dopytu po modeli 3, ktorý má byť cenovo dostupnejší - a horší - než doterajšie modely.   Tesla chce svoje autá stále zlacňovať, no druhý závod vyjde automobilku draho. Spoločnosť prevzala továreň vo Fremonte v roku 2010 od japonskej Toyoty za 42 miliónov dolárov (37,4 milióna eur) po tom, ako továreň vyhorela, napísala agentúra Bloomberg. Muskovo vyhlásenie o novom závode je ďalším príkladom jeho obrovských ambícií, ktoré zároveň vytvárajú na Teslu obrovský tlak. Firma odhaduje, že jej továreň na batérie Gigafactory, ktorú stavia v Nevade, by mohla stáť až 5 miliárd dolárov (4,45 miliardy eur). Musk tiež povedal, že takýchto tovární by Tesla mohla postaviť po svete desať až dvanásť. Okrem toho chce Tesla podľa Muska budúci mesiac zahájiť výrobu Modelu 3 a vseptembri predstaviť elektrický nákladiak. Model Y bude postavený na vlastnej platforme a Musk naznačil, že o SUV by mohol byť ešte väčší záujem, ako o Model 3.


Juhokórejský prezident opäť pripomenul Japonsku porušovanie ľudských práv počas vojny

Pri riešení záležitosti sexuálnych otrokýň nesmie Japonsko, páchateľ, hovoriť, že je to uzavreté, vyhlásil Mun Če-in.

SOUL. Juhokórejský prezident Mun Če-in naliehavo v stredu vyzval Japonsko, aby úprimne reflektovalo svoje pochybenia z minulosti. Tokio podľa neho nemá právo tvrdiť, že záležitosť kórejských sexuálnych otrokýň je vyriešená aj napriek dohode z roku 2015. Tú Mun Če-in označil za chybnú. Nehumánne porušovanie ľudských práv počas vojny sa nemôže zakryť výrokom, že je to uzavreté. "Pri riešení záležitosti sexuálnych otrokýň nesmie Japonsko, páchateľ, hovoriť, že je to uzavreté," vyhlásil juhokórejský prezident v prejave k výročiu Hnutia 1. marca (1919), keď desaťtisíce Kórejčanov vyšli do ulíc, aby žiadali nezávislosť. Munove výroky prichádzajú v čase, keď Tokio opakovane vyzývalo juhokórejskú administratívu, aby si ctila dohodu z roku 2015. Na jej základe Japonsko súhlasilo, že vyplatí odškodné vo výške deväť miliónov dolárov. "Nehumánne porušovanie ľudských práv počas vojny sa nemôže zakryť výrokom, že je to uzavreté," povedal Mun. Dodal, že skutočná dohoda vychádza iba z pamätania si dejín a poučenia sa z nich, obzvlášť keď ide o históriu nešťastnej minulosti. Tvrdí tiež, že jeho krajina žiada od Japonska úprimné ospravedlnenie. Tajomník japonskej vlády Jošihide Suga v reakcii uviedol, že Munove vyhlásenia sú "mimoriadne poľutovaniahodné". Podľa odhadov juhokórejských aktivistov bolo 200-tisíc žien nútených pracovať v nevestincoch slúžiacich japonskej armáde v čase druhej svetovej vojny. Predpokladá sa, že tieto ženy pochádzali z Kórey, Číny, Taiwanu, Indonézie a Filipín.


Vlnu horúčav ukončí studený front, prinesie ochladenie aj dážď

Na západnom a strednom Slovensku meteorológovia zaznamenali šiesty tropický deň za sebou.

BRATISLAVA. V uplynulých dňoch teplota vzduchu na území Slovenska vo viacerých lokalitách presahovala hodnotu 30 stupňov Celzia. Na západnom a strednom Slovensku meteorológovia v nedeľu zaznamenali v poradí šiesty tropický deň za sebou, pričom na východnom Slovensku išlo o desiaty takýto deň v rade. Túto vlnu horúčav v pondelok 2. septembra ukončí prechod výrazného studeného frontu. Informuje o tom Slovenský hydrometeorologický ústav (SHMÚ) na svojej internetovej stránke. "V nedeľu do karpatskej oblasti od severovýchodu zasahoval výbežok tlakovej výše a po jeho zadnej strane prúdil do našej oblasti veľmi teplý, pôvodom tropický vzduch od juhu až juhovýchodu. Súčasne cez Nemecko a Alpy postupoval ďalej na východ studený front spojený s tlakovou nížou so stredom nad Nórskym morom," uviedli meteorológovia. Za týmto studeným frontom sa nachádza chladná vzduchová hmota, ktorá počas pondelka začne prenikať aj nad územie Slovenska. "Slabé výškové prúdenie v kombinácii s pohoriami však spomalia postup frontu v našej oblasti, a preto sa front v našej oblasti zvlní, čo prispeje k veľkým teplotným rozdielom v rámci územia, ako aj zvýši možnosť výdatnejších zrážok v priebehu pondelka a utorka ," tvrdí SHMÚ. Podľa meteorológov sa v pondelok začne ochladzovať. Teplotné maximá budú na krajnom západe a severozápade dosiahnuté ráno, respektíve dopoludnia, popoludní tu bude lokálne okolo 15 stupňov Celzia. "Vzostupu teploty bude brániť aj oblačnosť, ktorej bude na severozápade Slovenska najviac aj s najväčšou pravdepodobnosťou zrážok. Smerom na juhovýchod krajiny bude teplejšie a najmä v Košickom, miestami aj Banskobystrickom kraji a na Zemplíne ešte teplota môže prekročiť 30 stupňov Celzia," tvrdia meteorológovia s tým, že neskôr popoludní bude teplotný rozdiel medzi severozápadom a juhovýchodom územia aj viac 15 stupňov Celzia. V utorok sa bude v oblasti vlniť studený front. Prinesie veľkú oblačnosť aj zrážky, ktoré môžu byť lokálne aj výdatnejšie. Teplota vystúpi väčšinou od 11 stupňov Celzia na severozápade do 23 stupňov Celzia na juhovýchode. "V ďalších dňoch sa v našej oblasti sformuje tlaková výš. Trochu sa oteplí, no budú chladné noci a v dolinách a kotlinách teplota lokálne klesne aj pod päť stupňov Celzia," dodali meteorológovia.


Japonská ekonomika pokračuje v miernom zotavovaní

Japonská ekonomika dopláca na spory USA a Číny, a tiež na oslabovanie globálnej ekonomiky.

TOKIO. Japonská ekonomika v septembri pokračuje v miernom zotavovaní. Uviedol to vo štvrtok úrad vlády vo svojej mesačnej správe, v ktorej tiež poukázal na pretrvávajúcu slabosť v exportnom sektore. Oslabovanie globálnej ekonomiky a obchodný spor medzi Spojenými štátmi a Čínou naštartovali pokles japonského exportu, ktorý trvá už deväť mesiacov a predstavuje veľké riziko pre tretiu najväčšiu ekonomiku na svete. Vláda ponechala hodnotenie väčšiny kľúčových komponentov hospodárskeho rastu nezmenené. A ponúkla všeobecne pozitívny pohľad na domáci dopyt pred zvýšením dane z predaja, ktoré je naplánované na október. Ale sektor bývania už zaznamenal pokles, prvýkrát za vyše 1,5 roka. Dôvodom je zníženie výstavby nových domov. Vláda v správe skonštatovala, že firemné zisky sa stále držia na pomerne vysokej úrovni, vďaka pretrvávajúcej sile v sektore služieb, ktorý vykompenzoval menej priaznivý vývoj vo výrobnom sektore. Japonská ekonomika v uplynulých troch štvrťrokoch rástla, aj keď jej tempo bolo v období apríl-jún pomalšie, ako vláda pôvodne odhadovala, pretože firemné výdavky klesli. Hodnotenie vlády je v súlade s údajmi z minulých mesiacov, ktoré ukázali, že silný domáci dopyt a súkromná spotreba pomáhajú Japonsku eliminovať negatívne vonkajšie vplyvy. V prvej polovici septembra sa objavilo len málo náznakov, že spotrebitelia zvyšujú výdavky pred nárastom dane z predaja na 10 % z 8 %. Predchádzajúce zvýšenie tejto dane na 8 % z 5 % v apríli 2014 pritom zasiahlo dôveru spotrebiteľov a spôsobilo pokles ekonomiky.